text: 1Moisespa kamachikunankuna ñawpa runakunata yuyachirkansapa suknin diya Jesukristu wañushpa uchankunamanta salvanankunapa. Chay runakuna watan watan animalkunata wañuchishpankunapish mana yacharkansapachu Tata Dios perdonanankunata paywan kushikushpa kawsanankunapa. 2Chay runakuna uchankunamanta perdonadu kashpankunaka manana yuyanakunmansapanachu uchasapa kanankunata. Manana animalkunata wañuchinmansapanachu Tata Dios uchankunamanta perdonanankunapa. 3Kada wata chay runakuna animalkunata wañuchishpa yuyaksapa uchasapa kanankunata. 4Mana chivukunapa nima torokunapa yawarninkunaraykuchu Tata Dios atiparkan uchankunamanta perdonayta. 5Chayrayku kay allpaman Jesukristu shamushpa Tatan Diosta willarkan: “Kanka mana munankichu runakuna animalkunata wañuchishpa kushunankunapa. Chayrayku kay allpaman kachamuwashkanki runa kanaynipa. 6Runakuna uchankunarayku animalkunata wañuchishpa rupachishpankuna ofrendakunata kushushpa mana kushichishunkisapachu. 7Chayrayku willashkayki: ‘A, Tatayni Dios, killkadu rimanayki rimashkanshina kaypi kani munanaykita ruranaynipa.’ ” 8Jesukristu chayta rimashpa yachachiwanchisapa chay runakuna uchankunarayku wañuchishkankuna animalkunata rupachishpa mana Tata Diosta kushichiykanankunata. Moisespa kamachikunanpi animalkunata wañuchinankunapa rimashka kaptinpish chaykunaka mana nima Tata Diosta kushichirkansapachu. 9Chaymanta Jesukristu Tata Diosta willarkan: “Allpaman shamushkani munanaykita rurak.” Chayta rimashpa yachachiwanchisapa Tata Dios manana munanantana ñawpashina animalkunata wañuchinankunapa. Munarkan Jesukristu wañunanpa runakunata uchankunamanta perdonanankunapa. 10Jesukristu Tata Diospa munananta rurashpa suk kutilla kruspi wañurkan amana kashkan wañunanpa. Pay wañuptin Tata Dios perdonawanchisapa payllapa kananchikunapa. 11Diyan diyan saserdotekuna altar ñawpakpi shayarinsapa kuti kuti animalkunapa yawarninta Tata Diosta kunankunapa. Chashna kuti kuti Tata Diosta kuptinkunapish payka mana uchankunamanta perdonansapachu. 12Chayrayku suk kutilla Jesukristu wañurkan runakunata uchankunamanta perdonanankunapa. Wañushkanwasha Tatan Diospa alli ladunpi tiyarirkan. 13Kunanka chaypi tiyarishpa shuyaykan Tata Dios tukuy payta chiknik runakunata saru saru rurananpa payta kasunankunapa. 14Suk kutilla Jesukristu wañurkan uchanchikunamanta perdonawananchikunapa. Kunanka perdonadu kaptinchikuna Tata Dios yachachiwaykanchisapa allita rurashpa kawsananchikunapa. 15Tata Diospa Espiritun chashnalla willawanchisapa: 16“Tata Dios chay ñawpa runakunata willarkan: Suk tiempu washa ñukaka kankunapa miraknikichiwan mushuk paktuta rurasha. Paykunataka yuyachisha munanaynita rurashpa kawsanankunapa. Shunkunkunapi munachisha ñukata kasuwashpa kawsanankunapa. 17Mana kutin uchankunata yuyashanachu.” 18Tata Dios chayta rimashpa uchanchikunamanta perdonawaptinchikuna manana animalkunata wañuchinanchikunanachu tiyan perdonawananchikunapa. 19Wawkinikuna, paninikuna, Jesukristu wañushpa yawarninta ichashkanrayku atipanchisapa Tata Diospa ñawpakninpi mana manchakushpa yaykuyta paywan tantalla kawsananchikunapa. 20Jesukristu wañushkan oras Tata Dios wasinpi chay uku kuartupi arkanan llachapata llikirkan. Chayta llikishpa yachachiwanchisapa atipananchikunata paypa ñawpakninpi chayayta. 21Kunanka Señorninchi Jesukristu kamachikuk saserdotenchikuna kashpa Tata Diospa kawsananpi kamachikuykan. 22Chayrayku tukuy shunku payta allita kreyishpanchikuna akuychi Tata Diosta ladunchaypachi. Mana allita rurashpanchikunaka akuychi Tata Diosta roygaypachi perdonawananchikunapa. Uchanchikunata wanashpa chuya chuya armakudushina akuychi Tata Diosta ladunchaypachi. 23Yachanchi Tata Dios tukuy willawashkanchikunata rurananta. Chayrayku akuychi mana manchakushpa Jesukristu salvawananchikunata parlakuypachi. 24Akuychi yuyaypachi imashnami sukwan sukwan yanapanakushunchisapa nishpa allita kuyanakushpa allita rurashpa kawsananchikunapa. 25Akuychi sukwan sukwan animuchinakuypachi tantanakuyta Tata Diosta kuyananchikunapa. Yachaykashpa Señorninchi Jesukristu utka shamunanta ama munaypachichu sukkunashina mana tantanakushpa kawsayta. 26Tata Diospa rimananta allita yachaykashpa tukuy shunku munashpa uchallikushpalla kawsaptinchikunaka Jesukristu uchanchikunamanta mana perdonawanchisapachu. Jesukristu mana perdonawaptinchikunaka mana ni pi wañushpa atipanchu perdonawayninchikunata 27Jesukristuta mana nima layapi kreyinayaptinchikunaka manchana laya rawrak ninapi Tata Dios kastigawashunchisapa. Chaypi tukuy payta chiknik runakunata kastigankasapa. 28Maykan runa Moisespa kamachikunankunata mana nima layapi kasunayaptin ishkay kimsa runakuna chataptinkunara awtoridarkuna willankasapa mana llakichishpa wañuchinankunapa. 29¿Manachu kreyinkichi Tata Diospa wambran Jesukristuta rabyachik runakunata ashwan sinchita kastiganankunata? Jesukristu wañushpa yawarninta ichashkanrayku Tata Dios ñukanchikunawan paktuta rurarkan uchanchikunamanta perdonawananchikunapa. Chay runakunaka rimansapa Jesukristu ichashkan yawar mana nimapa alli kananta. Chashna rimashpa kuyawakninchi Tata Diospa Espirituntapish rabyachinsapa. Chayrayku Tata Dios paykunata sukaman kastigankasapa. 30Yachanchisapa Tata Dios rimashkanta: “Ñukalla mana alli rurak runakunata kastigashasapa. Ñukalla uchankunarayku kastigashasapa.” Chaymanta rimarkan: “Ñukami tukuy mana alli rurak wambraynikunatapish kastigashasapa.” 31Mana tukuyniyuk kawsak Tata Diospa kastigunka sukaman manchanapa layami. 32Allita yuyaychi ñawpa tiempu Jesukristu yachachikushkanta kreyishpa luspishina kawsashkaykichita. Jesukristuta kreyishkaykichirayku sukaman sufrishpaykichipish allita kreyishpalla kawsashkankichi. 33Aypa runakuna kawashushkankichi chiknishuk runakuna suk kankunata mana allikunata willashushpaykichi sufrichishuptikichi. Chaypina suk kankuna chay sufrichidu wawkikichita llakichishpa yanapashkankichi. 34Chaymanta karselpi wichkadu wawkikichita llakichishpa yanapashkankichi. Chiknishuk runakuna tiyapushuknikichita kichushuptikichipish mana piñakushpaykichi kushikushpalla Jesukristuta kreyishpa kawsashkankichi. Yachankichi Tata Dios kawsanan sielupi kankunapa ashwan alli mana tukuyniyuk tiyapushunaykichita. 35Yachashpaykichi paywan tantalla kushikushpa mana tukuyniyukta kawsanaykichita ama kreyikunaykichimanta sampayaychichu. 36Sufrishpaykichipish mana shaykushpa payllata kreyinaykichi tiyan paypa munananta rurashpa kawsanaykichipa. Paypa munananta rurashpa kawsaptikichi Tata Dios tukuy rimashkanta rurashpa sieluman pushashunkichi. 37Tata Dios killkadunpi riman: “Salvashuknikichi mana unayashpa utkana shamunka. 38Ñukata kreyiwashpaykichi ñukawan tantalla kushikushpa kawsankichi. Ñukamanta ashushpaykichika manami kushichiwankichichu.” 39Ñukanchikunaka mana Tata Diosmanta ashunchisapachu ama rawraykak ninaman rinanchikunapa. Jesukristuta kreyishpanchikuna allita yachanchisapa sieluman rinanchikunata Tata Dioswan mana tukuyniyukta kawsak.


c: text/html

text:
Guanajuato suyu
Guanajuato suyu (kastilla simipi: Estado Libre y Soberano de Guanajuato), nisqaqa Mishikupi huk suyum. Uma llaqtanqa Guanajuato llaqtam.
Yuyarina
Wiñay kawsay[llamk'apuy | pukyuta llamk'apuy]
Kamasqa 1823 watapi.
Allpa saywachi[llamk'apuy | pukyuta llamk'apuy]
Pulitiku rakiy[llamk'apuy | pukyuta llamk'apuy]
14 munisipyukuna
Chiriqunuy[llamk'apuy | pukyuta llamk'apuy]
Runakuna[llamk'apuy | pukyuta llamk'apuy]
Hatun llaqtakuna[llamk'apuy | pukyuta llamk'apuy]
- Guanajuato, 171 623 runakuna.
- León 1 436 733 runakuna.
- Celaya 468 064 runakuna.
- Salamanca 260 759 runakuna.
- Silao 172 984 runakuna.
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Guanajuato suyu.
- Gobierno del Estado de Guanajuato Uficial qillqa web
- Guanajuato Magazine

robotstxt: allowed

filter: keep


text: 1Tsaypita Judea provinciapa mandag cayninta chasquircur Festo chayargan Cesarea marcaman. Chayashganpita quimsa junagtaragmi aywargan Jerusalenman autoridäcunawan tincunanpag. 2Jerusalenman chayaycuptinmi mandag cüracuna y Israelcho más mandag autoridäcunapis aywapäcorgan Festupa despächunman. Paycunaga maynami wilanacärergan Jerusalenman apaycaptilanna Pabluta wanutsinanpag. Tsaymi Festupa despächunman chayaycushpan Pablupa contran sharcur tucuyta nipäcorgan. Nircurnami Festuta ruwacärergan Pabluta Jerusalenman apatsinanpag. 4Ruwacuptinmi Festo caynog nergan: “Pabloga Cesarea marcachömi prësu caycan. Nogapis tsayman aywanäpagnami caycä. 5Tsayman waquinniquiwan aywashun, ima jutsan cashgantapis careanayquipag.” 6Jerusalencho juc semänanog goyarcur Festo cuticorgan Cesareaman. Chayashganpita wara junagnami despächunman Pabluta pushatsergan. 7Despächunman Pablo yaycuriptinmi Jerusalenpita aywag Israel autoridäcuna Pabluta tumpapäcorgan lutancunata rurashganta. Tsaynog tumparpis manami imatapis jutsanta careananpag taripäcorgantsu. 8Tsaynog manacagcunata tumpaptinmi Pablo caynog nergan: “Nogaga manami imatapis mana alitaga rurashcätsu Moisés yachatsishgan leycunapa contranga. Templutapis manami manacagman churashcätsu. Tsaynogpis Romacho mandamagnintsi emperadorpa contranpis manami imatapis parlacushcätsu.” 9Festoga tantyargan Jerusalenman Pabluta cutitsiyta Israel autoridäcuna munaycashgantami. Tsaymi paycunapita ali ricashga cayta munar Pabluta taporgan caynog nir: “¿Jerusalenman aywayta munanquicu tsaycho juzganäpag?” 10Tsaynog tapuptin Pablo caynog nergan: “Romacho mandamagnintsi emperadormi gamta churashushcanqui pitapis juzganayquipag. Tsaymi munayniyog caycanqui caylachöna juzgamänayquipag. Musyashgayquinogpis manami imatapis mana alitaga rurashcätsu Israel autoridäcunapa contranga. 11Imatapis mana alita rurashga captëga munayniyogmi caycanqui wanutsimänayquipagpis. Jutsä mana captenga manami pipis munayniyogtsu caycan wanutsimänanpag. Tsaymi jutsayog cashgäta manarag musyarga mana entregamanquimantsu Israel runacunaman. Juzgamayta mana camäpacushpayquega Romacho mandamagnintsi emperadorpa despächunman apatsimay quiquin juzgamänanpag.” 12Tsauraga Festo yätsegnincunawan wilanacurir Pabluta nergan: “Mandamagnintsi emperador César Romacho juzgashunayquita munaptiquega canan paymanmi apatsishayqui.” 13Tsaypita warmin Bereniciwan rey Agripa mandashgan provinciapita chayargan Cesareaman Festuwan tincunanpag. 14Tsaycho goyaptinmi Festo wilapargan caynog nir: “Félix yargucur Pablo jutiyog runata carcilpita manami cacharishgatsu. 15Jerusalencho caycaptë mandag cüracuna y Israel mayor runacunapis manacamashga tsay runa wanutsishga cananpag. 16Tsaymi noga caynog nergä: ‘Roma autoridäcunaga manami pitapis lutalaga wanutsintsu contrancuna manarag careaptenga. Tsaymi payta careaptiquirag musyashag ima jutsan cashgantapis.’ 17Tsaymi paycuna chämuptin wara junag jucla aywargä despächöman arreglanäpag. Nircur apatsimorgä tsay prësuta. 18Tsaycho contrancuna manami imatapis nipäcorgantsu noga yarpashgänöga. 19Tsaypa trucanga paycuna Pabluta tumpargan costumbrincunata manacagman churashgalantami. Tsaynogpis paycuna rimanacushga wanushgana caycag Jesús jutiyog runapitami. Pabloga niycan tsay runa cawaycashganta. 20Tsay nishgancunapita mana tantyarmi Pabluta taporgä caynog nir: ‘¿Jerusalenman apatsinäta munanquicu tsaycho cag autoridäcuna arreglashunayquipag?’ 21Jerusalenman aywayta mana munarmi tsay runa manacamashga Romaman apatsinäpag. Payga munaycan tsaychöna mandamagnintsi emperador arreglananta. Tsaymi jinala prësu caycan tsayman apatsinäyag.” 22Tsaynog wilaptin Agripa caynog nergan: “Nogapis tsay runa nishganta mayayta munaycämi.” Tsauraga Festo nergan: “Munaptiquega wara gayatsimushun pay nishganta mayanayquipag.” 23Tsaypita wara junagmi juntacänan jatun cuartuman yaycapäcorgan warminwan rey Agripa, mandag soldäducuna y lapan autoridäcunapis. Tsayman lapan juntacaycuptinnami Pabluta Festo apatsimorgan. 24Chayaycatsiptinna Festo caynog nergan: “Tayta Agripa, lapayqui caycho juntacashga caycagcuna. Cay runa wanutsishga canantami Jerusalenchöpis y caychöpis Israel runacuna munarcaycan. 25Paycuna tsaynog munaptinpis manami ima jutsantapis tarishcätsu wanutsishga cananpäga. Tsaynog carpis quiquinmi manacamashga Romacho mandamagnintsi emperador arreglananpag. Tsauraga pay manacushgannoglami Romaman apatsinäpagna caycä. 26Manarag Romaman apatsishpä puntata cartata escribishag imanir apatsishgätapis emperador musyananpag. Tsaymi gamcunata gayatsimushcä quiquinta tapurcur ima yarpaylatapis gomänayquipag. 27¿Imanogpatag juc prësuta Roma mandamagnintsi emperadorman apatsishwan imanir apatsishgantsitapis mana tantyatserga?”


text: 1Jesu's chay sirkamanta ishkimutinqami, kusala achka runakuna ikinta riranllapa. 2Chaymantaqami uk runa ismuyaq kwirpuyjun payman qimikar naypanpi qunqurikur niran: --Taytituy, llakipamayarqa allichamay-ari kay qishayniymantaqa nir. 3Chaynu nitinqa, Jesusqa makinwan kamar niran: --Munanimi alliyanaykita. Kananlla alliyay nir. Chaymi chay kutilla chay ismuyaq kwirpuyjun runaqa, alliyaran qishayninmantaqa. 4Jesusqami niranpis: --Amami mayqantapis willankichu. Ashwanmi rir qimikay kuraman. Chaymi apanki ufrinditaykita Moise's mantakushannulla. Chayna tukuy yach'ananllapapaq qishaynikimantaqa alliyashaykina nir. 5Chaymanta Capernau'm pwibluman Jesu's yaykutin, Romamanta suldadukunapa uk mantaqnin, qimikaran payta rugaq. 6Chaymi niran: --Taytituy, sirbikuqniymi wasiypi qishaq. Manami kwirpunqa kuyuylamatapis puytiyanchu. Ashwanmi kusala saqra nanaywan qischakayan nir. 7Jesusqa niran: --Rishaqmi allichaq nir. 8Chaynu nitin, chay suldadukunapa mantaqninqa niran: --Taytituy, nuqa mana kwintachaypaqla kashayraykumi mana allinchu wasiymanraq rir yaykunaykipaqqa. Ashwanmi kayllamanta 'Alliyanqa' niy, chay sirbikuqniyqa alliyananpaq. 9Chaqa nuqallatami mantamaqniykuna mantaman. Chaynulla nuqapis wakin suldadukunata mantani. Chaymi mayqannintapis 'Riy' nitiyqa, rin. Ukta 'Shamuy' nitiypis, shamun. Chaynulla sirbiqniytapis imata rurananpaq kach'atiypis ruran. 10Chaynu nitin uyaparmi Jesusqa kusa dispantakashalla aligriyaran. Chaymi chay wakin ikinta riqkunataqa niran: --Chiqaptami nishaykillapa: Tukuyla Israel pwiblupiqa manami mayqantapis kay runa yupay allita kriyiqtaqa tarishachu kani. 11Chaymi nishaykillapapis: Achka jwira runakunami shamunqallapa rupay iqamunanlawmanta, rupay iqananlawmanta ima. Chaymi paykunana tayanqa pulla mikuq Abrahamwan, Isaacwan, Jacobuwan syilumanta kaq mantakuyashanpiqa. 12Piru Dyus mantakuyashan luryanpi kananpaq karan chaykunaqami, itakukayanqa waqta tutaparaqlla infyirnumanna. Chaymi chaypina kusala mana agwantaypaqta qischakar qaych'akushanrayku kirunmatapis richyachinqallapa. 13Chaymantami Jesusqa chay suldadukunapa mantaqnintaqa niran: --Riyna wasikiman. Qam kriyishaykinullami wasikipiqa rurakanqa nir. Chaynu Jesu's nitinlami, chay kutilla sirbikuqninqa alliyaranna. 14Jesusqami riran Pedrupa wasinman. Chaypimi Pedrupa swigranta tariran, mantanpi qishaq usuraqta. Kusala rupawanmi karan. 15Chaymi Jesusqa, chay warmisitataqa makinmanta kamaran. Chayna chay rupaqa dijaranna. Chaymantami ashwan chay warmisitaqa sharikur paykunata qaraqna qallariran. 16Tutapatinnaqa Jesusman achka runakuna dyablupa yarpuyninwan kaqkunata apamuranllapa. Piru Jesusqami rimarla chay dyablupa yarpuynin runakunapi kaqtaqa itakuran. Chaynullami allicharanpis tukuyla qishaq kaqkunataqa. 17Tukuy kaykunaqami chaynuqa pasaran Dyuspa rimaqnin Isai'as kaynu nishan kumplikananpaq. Chaqa kaynumi nisha kayaq: "Paylla nanayninchikkunata urquran. Chaynulla paymi qishayninchikkunatapis aparan" nir. 18Uk diyapimi Jesusqa achka runakunapa rurinpi rikariran. Chaymi yach'akuqninkunataqa kaynu niran: Pasashunllapa chay quch'apa chimpanman nir. 19Chaymantaqa Moise's mantakushankunata yach'ar yach'achikuq runami Jesusman qimikar niran: --Yach'achikuq Taytituy, mayta ritkipismi pullayki rinayani nir. 20Chaynu nitinmi Jesusqa niran: --Surrukunami mach'ayniyjun pununanpaqqa. Chaynulla pariq kurukunapis qushayjun ima. Piru Dyusmanta Shamuq Runapaq-shuypaqami mana kanchu maylapipis umanta sintikuchinanlapaqmapis nir. 21Chaynu nitinmi yach'akuqninkunamanta ukqa kaynu niran: --Taytituy, dijamay rishaq taytay wanutin pampaqraq. Chaymantanami rishun nir. 22Chaynu nitinmi Jesusqa niran: --Kusa allinmi kananlla nuqawan rinaykipaq. Chaqa nuqapi mana kriyiqkunaqami imanutaq wanushakunamaqa chaynu. Chaymi dijay wanushakunaqa paykunapurana pampanakunqa nir. 23Chaymantami Jesusqa yach'akuqninkunawan yaku karruman iqar riranllapana. 24Chaynu riyatinllapami chay quch'a yakuqa kusata wakman kayman maqchikaq qallariran. Chaymi chay yaku karrutaqa pampanayaranna. Piru chaykamanqami Jesusqa punuyaran. 25Chaymi yach'akuqninkunaqa rikch'achiq rir niranllapa: --¡Taytituy, washamayllapari! ¡Yaku rurimanmi chinqayanchikllapana! nir. 26Chaynu rikch'achitinllapami Jesusqa niran: --¿Imapaqtaq kusalata manchakunkillapa? ¡Qamkunaqami manaraq allitaqa kriyimankillaparaqchu! nir. Chaynu nirnaqami, sharir wayrawan yakutaqa willatinla limpu limpu qasillaran. 27Chaynu rurashanraykumi kusa dispantakashalla paykunapura tapunakuyaqllapa: --¿Kayqa, imanu runa katintaq wayrawan yakumapis kasunqa? nir. 28Chaymanta Jesusqa chay quch'apa uklaw manyan Gadara shutiq lugarman ch'aran. Chaymi chay lugarmantaqa dyablupa yarpuyninwan kaq ishkay runakuna, pantyunmanta lluqshir, payman qimikaran. Chay runakunaqami kusala saqra manchaypaqta tukuqllapa. Chaymi chay lugartaqa mana mayqanpis pasayta puytiqllapachu. 29Piru Jesusta rikarqami, kaynu nir qaych'akuq ch'urakaranllapa: --¡Dyuspa Wamran Jesu's, amami nuqakunamanqa yakapakamuychu! ¿Chaqa qamqachu manapis jwisyu diya ch'amuyatinraq kananlla shamushayki qischamaqllapa? nir. 30Piru chay kayashanllapamanta largukaqpimi achka kuchikuna shitqakuyaranllapa. 31Chaymi chay dyablupa yarpuyninqa, Jesustaqa kaynu nir rugaranllapa: --Kay runakunamanta lluqshichir itakumarllapaqa, dijamayllapa chay achka kuchikuna kan chayman yaykunayllapapaq nir. 32Chaynu nitinmi Jesusqa niran: --Riyllapa nir. Chaynami chay dyablupa yarpuyninqa runakunamanta lluqshir kuchikunamanna yaykuran. Chaymi kuchikunaqa chay kutilla kusalata kallpar, qaqata rishannu quch'aman ratar ch'uqar wanuranllapa. 33Nataq chay kuchikunata michiqkunaqami alsakar riranllapa. Chaymi pwibluman ch'arqa imanu chay dyablupa yarpuyninwan kaq runakuna pasashantaqa tukuyta parlaranllapa. 34Chaymi chay kutilla pwiblumanta kaq runakunaqa lluqshir riranllapa Jesu's kayashanmanqa. Chaynu Jesusta chaypi rikarllapami kusalata rugaranllapa kay lugarniyllapamantaqa wakaq tukuy nir.


text: 1Templo patiupita yargurir Jesús aywacuycaptinmi discïpuluncuna niyargan: “¡Cuyaylapä jatusag rumicunawan templunsita sharcaycasiyashga, taytay!” 2Sayno niyaptin Jesús nergan: “Cay lapan ricaycäyashgayqui cuyaylapä caycaptinpis chipyagmi juchusiyangapä. Manami ni juc rumilapis canan pergaraycashgannöga quëdangapäsu.” 3Olivos lömacho jamapagnömi discïpuluncuna Jesusta tapuyargan: “Nishgayquinöga ¿imaytä templo juchusish canga? Saynöpis cutimunayquipä y cay pasa ushacänanpäga ¿imatä puntata canga, taytay?” 4Sayno tapuyaptinmi Jesús nergan: “Pipis lutanta mana criyisiyäshunayquipä shumag tantyacuyay. 5Ascagmi shayämonga: ‘Nogaga Cristumi cä’ niyashpan. Sayno nirmi asca runacunata engañayangapä. 6May-say nacioncunachöpis guërra captin y wanusinacuy captin ama mansacäyanquisu. Puntataga saycunalarämi canga. Sayno captinpis cay pasa manarämi ushacangaräsu. 7Juc nacionwan juc nacionmi pelyayanga. Saynölami muchuypis terremötupis may-saycho cangapä. 8Sayno captinpis nacaycuna galaycunalanrämi saycunaga canga. 9“Say wisanmi nogata chasquicamagcunata pï-maypis chiquishpan prësu sariyangapä, nacasiyangapä y wanusiyangapäpis. 10Sayno nacasiyaptinmi yäracaycäyämashganpita guepaman ascag cuticuyanga. Nircurnami guepaman mana cutegcunata chiquir autoridäcunaman apasiyanga castigash cayänanpä. 11Say wisanmi lutan yachasicogcuna Tayta Diosninsipa wilacuyninta wilacog-tucur runacunata lutanta criyisiyangapä. 12May-saychöpis runacuna chiquinacularmi cawayanga. Sayno cawarmi runacuna cuyanacuyanganasu. 13Sayno captinpis wanushganyag noga munashgäno cawagcunaga Tayta Diospa naupanman chäyangapä. 14Tayta Diosninsipa wilacuyninta may-say nacioncunachöpis wilacusquiyaptinrämi noga cutimushäpä. 15“Tayta Diosninsipa profëtan Daniel guelgashgannölami Diosta mana cäsucog runa templo ruriman yaycongapä. (Cay guelgashgäta liyegcunaga shumag tantyacuyäsun.) 16Say yu runa templuman yaycuptin Jerusalén marcapita y Judea provinciacho caycag waquin marcacunapitapis gueshpir aywacuyäsun. 17Wayi janancho cagcunapis jucla gueshpir aywacuyäsun. Imata jorgunanpäpis wayinman amana yaycuyäsunsu. 18Chacrancho caycagcunapis jucla gueshpir aywacuyäsun. Ama cutiyäsunsu wayinman trucacunanpä mödanacunata jorgogpis. 19Sayno gueshpirmi pasaypa cuyapaypä nacayanga gueshyag warmicuna y iti wawayog warmicunapis. 20Tamya quilacho ni sábado jamay junagcho say gueshpinayqui junag mana cananpä Tayta Diosninsita manacuyay. 21Say junagcunaga yupami runacuna nacayangapä. Cay pasata Tayta Diosninsi camashganpita-pasa manami imaypis sayjinanpaga runacuna nacayashgasu. Saynöpis yapayga mananami sayno nacaycuna cangapänasu. 22Acrashgancunata cuyaparmi say nacaycunata Tayta Diosninsi päsasenga. Say nacay junagcunata mana päsasiptenga lapanpis wanurmi ushacäyanman. 23“Say junagcuna: ‘Tayta Dios cachamushgan Cristo caychömi wacchömi caycan’ niyäshuptiquipis ama criyiyanquisu. 24Saynöpis waquenga: ‘Tayta Dios cachamushgan Cristumi caycä’ o ‘Tayta Diosninsipa profëtanmi caycä’ nir lulacuyashpanmi puriyangapä. Runacunata criyisinan cashmi ima milagrucunatapis rurayanga. Asca runacunata saynöpa engañarpis Tayta Diosman yäracogcunataga manami engañayta camäpacuyangasu. 25Saycuna manarä captinmi gamcunata wilaycä lutan yachasicogcunata mana chasquipäyänayquipä. 26“Pipis: ‘Tayta Dios cachamushgan Cristo sunyag jircachömi caycan’ niyäshuptiquipis ricag ama aywayaysu. ‘Washachömi pacaraycan’ niyäshuptiquipis ama criyiyanquisu. 27Ciëlucho jucläpita jucläman elgucuy elagpita asicyagta lapan runacuna ricayashgannömi NOGA cutimuptëpis lapan runacuna ricayämangapä. 28Wiscurcuna shuntacagta ricarmi musyansi wanush uywa saycho jitaraycashganta. Saynölami cay nishgäcuna päsaycagta ricar musyayanqui cutimunäpäna caycashgäta. 29“Cay pasacho yupa nacaycuna casquiptinrämi intipis y quilapis sacacurponga. Saynölami lapan goyllarcunapis shicwayämonga y ciëlupis sucsucyanga. 30Saypitanami NOGATA ricayämanga pucutay janancho chipipiycar cutiycämogta. Sayno shamuycagta ricayämashpanmi may-saychöpis runacuna mansarir wagayangapä. 31Say junag Tayta Diosninsi cornëtata fuerti tucasimuptinmi angilnëcunata cachamushä. Paycunami may-saypitapis nogaman yäracamagcunata shuntayämongapä. 32“Cay yachasishgäta shumag tantyacuyay. Tamya tiempo galaycuptin musyayanquimi jïgus jacha chinquimunanpä cashganta. 33Saynölami say nishgä nacaycuna chämuptin gamcunapis musyayanquipä cutimunäpäna caycashgäta. 34Canan cawaycag runacuna manarä wanuyaptinmi lapan say nishgäcuna cumplengapä. 35Ciëlupis y cay pasa ushacaptinpis noga nishgäcunaga lapanmi cumplengapä. 36“Imay junag imay höra cutimunäpä cashgantaga manami angilcunapis ni nogapis musyäsu. Saytaga Tayta Dioslami musyaycan. 37“Noé cawanan wisan diluvio elagpita cashgannömi NOGAP IS elagpita cutimushäpä. 38Noé cawanan wisanpis diluvio manarä captinmi runacunaga micur, upyar y majasacar caycäyargan. Sayno cawayargan arcaman Noé yaycushgan junagyagmi. 39Sayno caycäyaptinmi elagpita yupa tamyar cay pasaman yacu juntargan. Saynöpami arcaman mana yaycog lapan runacuna shengaypa wanur ushacäyargan. Saynölami runacuna mana musyashgan höra NOGAP IS elagpita cutimushäpä. 40“Cutimushgä junagmi ishcay runacuna chacrancho aruycagpita chasquicamag cagta pushacushä y mana chasquicamag cagtanami cacharishä. 41Maraycho ishcay warmicuna agacuycagcunapita chasquicamag cagta pushacushä y mana chasquicamag cagtanami cacharishä. 42Sayno caycaptenga gamcuna shuyacayämay puestucushla. Manami musyayanquisu imay höra cutimunäpä cashgantapis. 43“Pipis wayinta suwapänanpä cashganta musyarga mana punuypami wayinta täpanman. 44Saynöla gamcunapis puestucushla caycäyay. Mana musyayashgayqui hörami elagpita NOGA cutimushäpä. 45“Patronnin maypapis ilarga más yäracuypä cag ashmaynintami haciendancho lapantapis shumag ricananpä churan. Saymi say ashmayga mincaynincunatapis höralancho garasin. 46Patronnin cutimur yäsishganno ali ruraycagta tariycorga: ‘Ali ashmaymi canqui’ nengapä. 47Sayno nishpanmi patronnin say ashmaypa maquinman churanga lapan imaycantapis ricananpä. 48Mana yäracuypä cag ashmaymi isanga: ‘Patronnë manarämi cutimongaräsu’ nir ashmay mayinta magan y upyagcunawan micur upyar jitaräcun. 50Sayno caycaptinmi mana yarpashgan höra elagpita patronnin cutimonga. 51Patronnin yäsishganta mana cäsucur lutanta ruraycagta tariycurmi patronnin mana cuyapaypa say ashmayta castigangapä. Ishcay cära runacunatawan juntumi Tayta Diosninsi mana cuyapaypa in ernuman payta gaycongapä. Saychömi yupa wagar quiruntapis uchongapä.”


text: 1Jerusalén llajtaqa ñawpapi chay chhika runasniyoj kaspa, kunanqa ch'impacha qhepakun. Tukuy llajtas ukhupi chay chhika jatun llajta kashaspa, viudaman jina tukun. Chay llajtaj muyuynimpi kaj suyusta kamachej llajtaqa kunanqa wata runaman tukun. 2Tukuy tuta, sonqo nanayta waqan; waqaynenqa uyanta sururishan. Ni mayqen qharin sonqochaykurej kanchu; tukuy kawsaqesnin wasancharqanku, enemigosninmantaj tukorqanku. 3Judá suyupi tiyakojkunaqa waj karu nacionman presos apasqa kanku; chaypeqa may ñak'arichisqa kanku mana ruway atina trabajospi. Waj nacionespa chawpimpi tiyakun, manataj tarinchu samarikuyta. Chejniywan qhatiykachajkunaqa llakiynin patapi tariparqanku. 4Sionman rej ñankunaqa llakiy, ch'impachalla; mana pipis jatun fiestanman jamoj kanchu. Llajta punkusqa tukuynin thuñisqa, ch'impachataj kashanku. Chayrayku sacerdotesqa waqarikunku. Sipaskunapis manchay llakisqas kashanku; Jerusalenqa phutiypa atipasqan kashan. 5Enemigosninkoqa kamachejkuna kanku, maytataj qhapajyanku. Jerusalentaqa Tata Diospuni chay jinata llakichin, chay chhikata juchallikusqanrayku. Wawasnenqa waj nacionman chayarqanku enemigosninkoj apasqanku. 6Sionpa ususimpata tukuy k'achita kaynenqa chinkaporqa. Kurajninkunaqa pastota mana tariy atej tarukas jina kanku; jap'inankupaj qhatiykachajkunaj ñawpaqenta ñak'ayllataña thaskerqanku. 7Jerusalenmanta runasqa enemigosninkoj makinkuman urmaspa, yuyarikunku ñawpa kawsayninkupi qhapaj kasqankumanta. Enemigosninkutaj mayta alqochakuspa, paykunata asipayarqanku imaynatachus urmasqankuta rikuspa, nitaj pipis paykunata yanaparej jamorqachu. 8Jerusalenqa anchatapuni juchallikorqa. Chayrayku ch'ichipaj qhawasqa karqa. Payta jatumpaj qhawajkunaqa pisipaj qhawanku kunanqa, q'alallata rikusqankurayku. Chayrayku kunanqa wasaman kutirispa, waqashan. 9P'achanqa millay ch'ichi kashan, manataj yuyarqachu imapichus rikhurinanta. Chayrayku payqa t'ukunata urman, manataj pipis sonqochaykurej kanchu. Qhawariy ari, Tata Dios, llakiyniyta, enemigosniypis manchayta runaykachasqankuta ima. 10Enemigosqa Jerusalenpata qhapaj imasninta jap'ikapunku. Jerusalenqa rikorqa Diospi mana creejkuna runasta, Diospa Templonman junt'aykojta, pikunamantachus mana yaykunankuta nerqanki, chaykunata. 11Tukuy llajtantin waqarikuspa mikhunata mask'amunku. Tukuy valorniyoj imasninkuta mikhunallawan chhalanku, yarqhaymanta ama wañunankupaj. Qhawariy, Tata Dios, kay jina llakiypi rikhurisqayta. 12Qankuna, ñanta rejkuna, manachu sonqoykichejta noqamanta nanachikunkichej? Sayarispa, qhawariwaychej. Kay ñak'arisqaymanta aswan sinch'i ñak'ariy kanmanchu? Kay jina ñak'ariytaqa Tata Diospuni apachimuwan k'ajaj phiñakuynimpi. 13Paypuni patamantapacha ninata kachaykamuwan, chaytaj tulluykama chayawan. Chakisniyman uj tojllata churaykuwan. Qhepaman wijch'uwan. Sonqo nanayta saqerpariwan sapayta, nanayniytaj mana thañinchu tukuy p'unchay. 14Tata Diosqa juchasniyta rikun, chay juchasnillaywantaj yugowan jina wataykuwan. Chayqa manchayta llasaykuwan, kallpayta tukuchinawankama. Señorqa sajra runasman jaywaykuwan, noqataj manaña aguantayta atinichu. 15Señorqa sumachaj wapu jark'akuwaj runasniyta qhesacharparin, ashkha soldadostataj kachaykamuwan, chay wapu runasniyta wañurachinankupaj. Señorqa uvastapis sarushanman jina llimphu sipas Judataqa sarurparin. 16Chayrayku noqaqa manchayta waqarikuni; ñawisniymanta waqayqa sururishan. Sonqochawajneyqa noqamanta karupi kashan, nitaj pipis kanchu sonqoyta pataman oqharinampaj. Wawasneyqa tukuynin wañurachisqa kanku, enemigosniyku atipaykuwasqaykurayku. 17Sión llajtaqa makisninta jaywarikamun, manataj pipis kanchu payta sonqochaykurej. Tata Diosqa Jacobpa contranta kamachin qayllampi kaj llajtasta enemigosnin kanankuta. Jerusalenqa paykunaj chawpinkupi millachikunaman tukun. 18Tata Diosqa cheqampuni, noqarí Paypa contranta oqharikorqani. Kunanqa, runas, tukuy qhawaychej, rikuychejtaj imaynachus nanayniy kasqanta. Noqapi tiyakoj sipaskunawan, waynakunawan waj nacionman presos apasqa kanku. 19Noqaman sayasqa runasta wajyakorqani, paykunatajrí astawan wasanchawarqanku. Sacerdotesniywan, kurajniykunawanqa llajta ukhupi wañuranku; mikhunata mask'akuspa purerqanku kawsanankupaj. 20Tata Dios, rikuy llakiyniyta. Sonqoyqa phataj jinaña kashan. Sonqoyqa tijrasqa jina kashan, imaraykuchus anchatapuni contraykipi oqharikorqani. Jawapeqa espada wañuchin wawasniyta, llajta ukhupitaj wañuy sayaykun. 21Waqashajta uyariwanku, manataj pipis sonqochaykuriwaj kanchu. Tukuy enemigosniy yachanku mana allimpi kasqayta, maytataj kusikunku Qan kay jinata ñak'arichiwasqaykimanta. Paykunamampis castigota apachimusaj nisqaykitaqa apachimullayña, paykunapis noqa jina kanankupaj. 22Qampa ñawpaqeykiman chayamuchun tukuy sajra ruwasqasninku. Imaynatachus noqa contraykita sayaykojtiy ruwawarqanki, ajinallatataj paykunatapis ruway ari. Anchataña waqani. Chaynejta sonqoyqa ancha nanasqaña.


text: 1Chaymanta Jesuska chay runakunata yachachirkansapa: —Akuychi yuyaypachi imashnami Tata Dios mandunpi kamachikun nishpa. Suk patronpa atun uva chakran tiyarkan. Suk diya tuta tutalla payka llukshirkan peonkunata maskak chakranpi trabajanankunapa. 2Trabajadorkunata tarishpa willarkansapa: “Diya entero chakraynipi trabajaptikichi paktadutami pagarashkaykichi.” Chayta willashpa kacharkansapa trabajanankunapa. 3Chaymanta inti altupina kaptin chay patronka kashkan llukshirkan ashwan peonkunata maskak. Plasapi aypa mana trabajuyuk runakunata tarirkan. 4Paykunata willarkansapa: “Kankunapish rillaychi uva chakraynipi trabajak. Trabajashkaykichipa pagarashkaykichi.” Chashna willaptinkuna paykunapish rirkansapa trabajak. 5Chawpi diyata chaymanta tarditapish chay chakrayuk runaka kashkan rirkan peonkunata maskak. Paykunatapish kacharkansapa chakranpi trabajanankunapa. 6Chaymanta tardiyaykaptin chay patronka kashkan rirkan peonkunata maskak. Plasapika kashkan mana trabajuyuk runakunata tarirkansapa. Paykunata willarkansapa: “¿Imapati diya entero kaypi kankichi mana nimata rurashpa?” 7Chashna tapuptin willarkansapa: “Mana ni pi maskawashkasapachu trabajachiwanankunapa.” Chaypina chay patronka willarkansapa: “Kankunapish rillaychi uva chakraynipi trabajak.” 8Chaymanta chishyaptinna chay patronka kapatasta willarkan: “Tukuy trabajadorkunata kayay pagaranaykipasapa. Chay washa shamudu trabajadorkunata kallariy pagaraysapata.” Chay diya entero trabajashkakunata washata pagaraysapa. 9Chaypina suk oralla trabajashka runakunata pagararkansapa diya entero trabajaktashina. 10Chayta kawashpa tuta pachamanta trabajakkuna rimarkansapa: “Ñukaykunata diya entero trabajashkaynikunarayku ashwan aypata pagarawankasapa.” Chashna yuyashpankunapish suk diya trabajashkankunallapa chaskirkansapa. 11Chayrayku piñakushpankuna patronta yuyarkansapa mana alli pagarakuk patron kananta. 12Willarkansapa: “¿Imapatí ñukaykunata kay washa trabajak shamuk runakunawan idenllata pagarawankisapa? Paykunaka suk orallata trabajashkasapa. Ñukaykuna diya entero rupayta muchushpa trabajashkaynikunarayku ashwan aypata pagarawankimansapa karkan.” 13Chashna piñakushpa willaptinkuna chay patronka sukta willarkan: “Amigu, ñukaka manami llullachiykichu. ¿Manachu parlashkanchi suk diya entero trabajashkaykipa pagaranaynipa? Paktaduta pagaraptini ¿ima ashwantatí munanki? 14Chay chaskishkayki kullkikita apashpana rillay. Ñuka kankunawan paktallata chay washa shamushkakunata munani pagarayta. 15Ñuka kullkiniwan munashkaynita rurani. ¿Imapata piñakushpa envidianki chay trabajadormasikita kantashina idenllata pagaraptini?” 16Chay ejempluta yachachikushkanwasha Jesuska willarkansapa: —Kay allpapi mana kreyinakuk runakuna Tata Diospa mandunpi primeru kankasapa. Chaymanta alli munadu yuyanakuk runakuna Tata Diospa mandunpi washeru kankasapa. 17Chaypina Jesus Jerusalen llaktaman riykashpa ñukaykunallata chikan partiman pushawashpankuna willawarkansapa: 18—Allita yachankichi Jerusalen llaktaman riykananchikunata. Chaypi suk runa saserdotekunapa kamachikukninkunaman Moisespa killkadunta yachachikuk runakunaman ñukata pushawanka rantikuwak. Chaypina ñuka sielumanta shamudu runa kaptinipish paykunaka yuyankasapa wañuchiwanankunapa. 19Chaypina romano runakunapa makinpi kukuwankasapa. Chay romano runakuna sukaman asichiwashpankuna makawankasapa. Chakatawashpankuna wañuchiwankasapa. Chaymanta wañushkaynimanta kimsaynin diya kashkan kawsamusha. 20Chaymanta Sebedeopa warmin ishkay wawankunawan Jesusta laduncharkansapa. Sebedeopa wambrankuna Jakobowan Juan karkansapa. Paykunapa maman Jesuspa ñawpakninpi kunkurikushpa suk favorta mañarkan. 21Chaypina Jesuska payta tapurkan: —¿Imatati munanki? Payka aynirkan: —Kan allimata kamachikuykaptiki kay ishkay wawaynikunata tiyachipay kada laduykipi paykunapish kamachikunankunapa. 22Chaypina Jesuska willarkan: —Kankunaka mana yachankichichu imatami mañawaykankichi nishpa. Ñukami tukuy layata sukaman sufrinayni tiyan wañunaynikaman. Chashna sufrishpa iden suk ayak likiduta upyakshina kasha. Kankunaka manami atipankichimanchu ñukashina nanaykunata muchuyta. Chashna willaptinkuna paykunaka aynirkansapa: —Ariya, atipashasapa muchuyta. 23Chaypina Jesuska aynirkansapa: —Ariya kankunapish ñukashina sukaman sufrinaykichi tiyan. Ñukaka manami ni pita willashachu laduynipi tiyarishpa kamachikunaykichipa. Tatayni Diosmi akllanka pikunami laduynipi tiyarinkasapa nishpa. 24Chashna chay warmi ishkay wawankunapa mañaptin ñukaykunaka uyarishpa sukaman piñakurkanisapa. 25Piñakushkaynikunata uyarishpa Jesuska tukuy ñukaykunata kayawashpankuna willawarkansapa: —Kankuna allita yachankichi tukuy llaktakunapi sinchi kamachikuk runakuna sukaman sinchita kamachikunankunata. Paykunaka mandunpi kawsak runakunata sukaman sufrichinsapa kasunankunapa. 26Kankunaka ama chay sinchi kamachikuk runakunashina kanayaychichu. Alli kamachikuk kanayashpaykichika tukuy runamasikichita allita yanapaychi. 27Chaymanta tukuy runakunamanta ashwan sinchi kamachikuk kanayashpaykichika iden rantidu runakunashina pitapish kaptin yanapanaykichi tiyan. 28Ñukapish sielumanta kay allpaman shamushkani tukuy runakunata yanapanaynipasapa. Mana shamushkanichu sukkuna sirviwanankunapa. Shamushkanimi wañushpa aypa runakunata kastigumanta salvanaynipa. 29Chaymanta Jesus Jeriko llaktamanta llukshiykaptin aypa runakuna katirkansapa. 30Chaypina ishkay mana kawakuk runakuna ñan ladunpi tiyaridu karkansapa. Paykuna Jesus pasaykananta uyarishpa sinchita kayashpa willarkansapa: —¡Señor, ñawpa Davidpa miraknin, llakichiwashpa yanapawaysapa! 31Chashna sinchita kayaptinkuna Jesuswan rik runakuna micharkansapa ama kaparinankunapa. Chaypina paykunaka ashwan sinchita kaparikushpa willarkansapa: —¡Señor, ñawpa Davidpa miraknin, llakichiwashpa yanapawaysapa! 32Chaypina Jesus riykashkanmanta shayarishpa chay ishkay runakunata kayashpa tapurkansapa: —¿Imatati munankichi ruranaynipa? 33Chaypina paykunaka willarkansapa: —¡Señor, munanisapa kawakuyta! 34Chayta willaptinkuna Jesuska llakichishpankuna ishkantinpa ñawinkunata llankapurkansapa. Chay oralla kawakurkansapa. Paykunaka kawakushpankunana Jesusta katirkansapa.


text:
8Tsaychömi caycargan Zebedeupa tsurincuna Santiago y Juanpis. Paycunami cargan Simonpa pescädo tsareg mayincuna. Atsca pescäducunata tsarirmi lapanpis fiyupa mantsacashganog ricacärergan. Tsaymi Jesuspa naupanman gongurpacuycur Simón Pedro caynog nergan: “Jutsasapa runami cä, tayta. Tsaynog caycarga manami naupayquichöpis calämantsu.” Niptinmi Jesús caynog nergan: “Ama mantsacuytsu. Pescäduta tsarinayquipa trucanga runacunatanami Tayta Diosnintsipa wilacuyninta wilapanquipag.”
FREE!
One App.
1550 Languages.


text: 1Jesusqami yach'akuqninkunawan Jerusalenman riyar, yaqqa ch'ayarnaqa, Betfage' chaynulla Betania pwiblupa shipchankaqman ch'aranllapa. Kay pwiblukunaqami chay Olivos sirkapaqa shipchanlapi karan. Chaymi chaypi karnaqa Jesusqa ishkay yach'akuqninkunata qayamur, 2kaynu nir kach'aran: --Riyllapa wak naypanchikpi pwiblitu chayman. Chayman ch'arqami uk burru wataraqta tarinkillapa. Chay burrupiqami mana mayqanpis tasharaqchu. Chaymi kach'ar apamunkillapa. 3Piru mayqan imallata willashutinllapaqa ninkillapa: 'Taytitunchikmi ministiyan, daskaqlami kach'amunqa' nir. 4Chaynu nitin, rirqami kallipi punku yatankaqpi wataraqta burrutaqa tariranllapa. Chaymi kach'aranllapa apamunanpaq. 5Piru wakin chaypi kaqkunami kaynu nir tapuranllapa: --¿Imapaqtaq burruta kach'ayankillapa? nir. 6Chaymi paykunaqa Jesu's willashannulla nitinllapa, dijatinna aparanllapa. 7Chaymi burrutaqa Jesusman apar rach'pankunata ananman ch'uratinllapa Jesusqa anan taranna. 8Piru chaypiqami karan kusala achka runakuna. Chaymi Jesu's riyashanlawmanqa wakinqa rach'panllapata ch'ukiranllapa. Nataq wakin-shuypaqami qirupa raprankunata kuchumur ch'ukiranllapa, chaypa ananlata Jesusqa pasananpaq. 9Chaymi ashwan naypaqta ikita riqkunamapis kusa aligrila kaynu nir laqyayaqllapa: "¡Biba biba! ¡Kusa alabakashami kanqa Taytanchik Dyuspa shutinpi shamuqqa! 10¡Chaynulla kusa alabakashami kanqa Davidpa ayllunmanta shamuq gubyirnunchikllapaqa! ¡Payqami unaq syilupipis kusa alabakashana kanqa!" nir. 11Chaynu rirmi Jesusqa ch'aran Jerusalenmanqa. Chaymanta rir yaykuran Dyusta adurananllapa wasiman. Chaynu yaykurmi tukuy chay ruripi kaqkunata alli rikaran. Chaymantami yach'akuqninkunawan riranna Betania pwibluman. Chaqa kusa tardinari karan. 12Allaqninqami Betania pwiblumanta riyarqa Jesusqa mallaqnaran. 13Piru largukaqpimi rikaran uk igus qiru kusa raprayjunta. Chaymi rir ch'aran, puquyninpismi kanqa nir yarpur. Piru ashwanmi rapranlata tariran, mana puquyniyjuntachu. Chaqa manari puqunan tyimpuraqchu karan. 14Chayraykumi, chay igus qirutaqa kaynu niran: "¡Kaymantaqami manana mayqanpis puquynikitaqa mikunqallapanachu!" nir. Chaynu nitinmi chay yach'akuqninkunaqa uyaparanllapa. 15Chaymantami Jerusalenman qashan ch'amur, Jesusqa, Dyusta adurananllapa wasiman yaykur, chaypi rantikuqkunata, rantiqkunata ima limpu waqtaman itakuq ch'urakaran. Chaynumi chay uklawmanta kaq qillayta kambyaqkunapa misanta, chaynulla palumata rantikuqkunapa misanmatapis limpu tikrar itakuran. 16Chaymi payqa mana munaranchu mayqanpis imankunata charikur ima Dyusta adurananllapa wasiman yaykur pasananllapataqa. 17Chaymi ashwan kaynu nir yach'achiq qallariran: "Dyus nitin iskribikashakunapiqami nin: 'Wasiyqami tukuy nasyunmanta runakuna nuqaman mañakunanllapalapaq wasi shutinqa' nir. Piru qamkunaqami suwakuqkunapa mach'ayninpaqna tikrashaykillapa" nir. 18Chaynu nitin uyaparmi chay kurakunapa mantaqninkuna, chaynulla Moise's mantakushanta yach'ar yach'achikuqkuna imaqa, yarpuranllapa imanullapis Jesusta wanuchinanllapapaq. Piru mana puytiranllapachu runakunata manchashanllaparayku. Chaqa tukuyla runakunari yach'achikutinqa kusa dispantakashalla uyakuyaqllapa. 19Chaymanta tutapayatinnaqami Jesusqa yach'akuqninkunawan chay Jerusalenmanta lluqshir riranllapana. 20Allaqmanta qashan riyarmi, chay igus qirupa yatanlata pasayar, rikaranllapa limpu ch'upanmanta-pacha chakishatana. 21Chaymi Pedruqa, Jesu's chay igus qiruta willashanpaq yarpur kaynu niran: --Yach'achikuq Taytituy, rikay chay igus qiruta amana maydiyapis puqunanpaq nishaykiqami chakishana nir. 22Chaynu nitinmi Jesusqa paykunata niran: --Allita Dyuspi kriyiyllapa. 23Chiqaptami nishaykillapa: Mayqanpis Tayta Dyuspi tukuy shunqunwan kusalata kunfyakar ama ukmanta yarpurchu, kay qaqata 'Kaymanta ashur rir mar yakuman yaykuy' nitinllapaqa, chaynu pasayanqa nir. 24Chayraykumi nishaykillapa: Qamkuna Tayta Dyusman mañakurqa kusalata kunfyakar, chay imatach'i mañakuyashaytaqa qumayanqa nir mañakuyllapa. 25Piru Dyusman mañakurqa, pirdunayllapa mana allinkunata rurashuqkunata. Chaynuqami syilumanta Taytaykillapa Dyusqa uchaykillapamantaqa pirdunashunqallapa. [ 26Piru qamkuna ukkunata mana pirdunatkillapaqa, syilumanta Taytaykillapa Dyuspis uchakushaykillapamantaqa mana pirdunashunqallapachu.] 27Chaymantaqami Jerusale'n pwibluman ch'ar, Jesusqa Dyusta adurananllapa wasi ruripi puriyatin, chay kurakunapa mantaqninkuna, Moise's mantakushanta yach'ar yach'achikuqkuna, Israel pwiblupa ruku mantaqninkuna ima payman qimikaranllapa. 28Chaymi kaynu nir tapuranllapa: --¿Mayqan mantashutintaq tukuy chaykunata rurankiqa? nir. 29- 30Chaymi, Jesusqa niran: --¡Ma nuqapis tapushutiyllapa willamayllapa! ¿Mayqantaq Shutichikuq Juantaqa kach'amuran shutichikunanpaqqa? ¿Dyus, manaqachu runakunala? Qamkuna chay tapushushayta willamatkillapami, nuqapis willashaykillapa mayqan mantamatinmi kayta rurani nirmapis. 31Chaynu nitinmi, paynin paynin willanakur kaynu ninakuyaqllapa: " 'Dyusmi kach'amuran' niytaqa manami puytinchikllapachu. Chaqa, chaynu nishallapaqa '¿Imapaqtaq mana kriyiraykillapa?' nimashunllapa. 32Nataq 'Runakunalami kach'amuran' nishallapaqa, ¿imataq pasanqa?" Piru manami chaynu niytaqa puytiranllapachu, runakunata manchashanllaparayku. Chaqa tukuylari kriyiqllapa Juanqashi Dyuspa chiqap rimaqnin karan nir. 33Chaymi, Jesustaqa niranllapa: --Manami yach'anillapachu nir. Jesuspis paykunataqa niran: --Chayqa nuqapis manami willashaykillapachu, mayqan mantamatinmi tukuy kaykunata rurani nirmapis.


text: 1Soco cachiyo̱ tucu ra profeta cuendu nu nyicu ñu Israel ta cha naha, cacatyí ra tyi cuvi ra profeta Nyoo. Ta tyicuan caa cuacoo tucu ra sacuahá ra sañahá cuendu nu nyicu ndo. Xehe ri cuasañaha ra tuhun cha ña ndicha cha cuví satɨvɨ chi ndo. Ta cuacatyi ra tyi ña ndicha Sutu Mañi yo ra sacacu̱ chi ra. Yucuan chaha numi ri cucunaa ra cuan. 2Ta cuaha xaan ñu cucunyicon ñu chi ra chihin cha quiñi caa cha sacuví ra. Ta cuaha xaan ñu cucahan ña vaha ñu sɨquɨ tuhun cha ndicha vaha ra Cristo. 3Ta chaha cha iyo cuñi ra xuhun, ta cusandavi ñaha ra chi ndo chihin cha casañahá ra maa ri cha ña ndicha. Soco nyatú Sutu Mañi yo tachi tuñi ra chi ra vatyi cha naha iyó maa tuhun cha cunaa ra. 4Vatyi nɨ ri chi ángel cha chicoo̱ cuatyi quɨvɨ cuan ta ña saha̱ Nyoo tɨcahnu iñi. Soco tuchi̱ ra chi ra anyaya. Ta sandoo̱ ra chi ra nu ñaa iñi, nuhñí ra chihin cadena nyacua nya quɨvɨ cutuñi chi ra nuu Nyoo. 5Ta ni ña saha̱ Nyoo tɨcahnu iñi chi ñu chiyo̱ ta cha naha. Yucuan chaha tachi̱ ra savi xaan sɨquɨ ñáyɨvɨ quiñi iyó cuan. Ta sacacu̱ ra chi noo tuhun ri maa ra Noé, ra cha cahan tuhun vatyi coo yo noo ñayɨvɨ̱ cachi. Ta cacu̱ tucu ucha ca ñáyɨvɨ ñandɨhɨ. 6Ta tyicuan caa tucu sacunaa̱ Nyoo ñuu Sodoma ta ñuu Gomorra. Vatyi chahmi̱ ra nyacua nya cha ndɨhɨ maa nduvi̱ ñiyaa. Tacuhva vatyi cunyehe ñáyɨvɨ quiñi iyó cha cucoo nu cuahan ca chi. 7Soco sacacu̱ ra chi ra Lot vatyi cuví ra noo ra vaha nuu ra. Ta cuihya cuñí ra Lot nyehé ra cuhva iyó ñu quiñi iyó cuan. 8Ta ndɨ quɨvɨ cuihya cuñí añima ra Lot quɨvɨ chiyo ra ñuu cuan, cha cuenda cha nyehe̱ ra ta chiñi̱ ra cha quiñi caa nyacuvi̱ ñu cuan. Vatyi maa ra, ra vaha cuví ra. Ta maa ñu maa maa ri cha ña vaha nyacuví ñu. 9Ta tyicuan caa cuví sacacu Nyoo chi yo tatu iyó yo cuhva cuñí ra. Ta ñu quiñi iyó naquehén vaha Nyoo chi ñu vatyi cutachi tuñi ra chi ñu quɨvɨ cutuñi chi ñu nuu ra. 10Ta yaha ca cutachi tuñi Nyoo chi ñu nyicón cha ña vaha cha cuñí coño ñuhu, ñu ña cuñí cha cunyaca ñaha Sutu Mañi yo chi. Ta cahnu sahá ñu chi ñu ta sacuví ñu maa ri cuhva cuñí maa ñu. Ta ñu cuan ña yuhví ñu cahan ña vaha ñu sɨquɨ ra nahnu ca ican saha maa ñu cuví ri sɨquɨ ángel, cuví ri sɨquɨ tatyi ña vaha, cuví ri sɨquɨ Nyoo. 11Soco ángel, cahnu ca cuví ra cha nuu ñáyɨvɨ, soco ña cacañá iñi ra cahan ña vaha ra sɨquɨ ra nahnu ca cuan chihin nuu Sutu Mañi yo. 12Soco ra cahán cuendu nu nyicú ndo cuví ra tari quɨtɨ cha ña cutuñí iñi ta sacuví tɨ cuhva cuñí maa tɨ. Vatyi quɨtɨ, ¿ñáá cuenda iyó tɨ? Iyó tɨ vatyi tɨɨn rayɨɨ chi tɨ, ta cahñi ra chi tɨ. Tyicuan caa maa ra cuan. Cacahán ña vaha ra sɨquɨ cha ña cutuñí iñi ra. Ta cucúvi ra tari chihí quɨtɨ. 13Cunyehe ra tɨndoho tari sanyehé maa ra tɨndoho chi inga ñáyɨvɨ. Ta sɨɨ xaan cacuñí ra chihin cha quiñi caá nyacuví ra nu tuvi. Tɨcahan nuu chahá ra, tatu cha cutahan ra chihin ndo nu iyó ndo vico. Nyaá vavaha ra tusɨɨ iñi. Soco ña ndicha cuhva sañahá ra. 14Ta tandɨhɨ ri ñusɨhɨ cha nyehe ra ta quichi cuvi iñi ra. Ña chitatú ra cha casacuvi ra cha quiñi caa. Casandaví ñaha ra chi ñu ña ñihi nyaá chihin Nyoo. Yatyi xaan ra cha nducu ra cuhva maa maa ri cha cuenda maa ra. Nyaá cha cunaa ndɨhɨ ra minoo quɨvɨ. 15Casandoo̱ ra cuan ityi vaha ta naquehe̱n ra ityi nu cucunaa ra. Casacuví ra tari sacuvi̱ ra Balaam sehe ra Beor. Vatyi cuñí ra Balaam saha ganaa ra xuhun chihin cha ña vaha cha nyacuví ra. 16Tyicuan ta noo burra nacaha̱n tɨ chihin ra, tari cahán ñáyɨvɨ, ta ña chaha̱ tɨ cha cuhun ca ra Balaam chihin cuhva loco chicá xiñi ra. 17Ta tyicuan caa tucu maa ra cha nyicú chihin ndo. Cacuví ra tari noo yavi ityi cha ñahri ndutya ñohó. Ta cuví ra tari noo vico cha tyandaha tatyi ñihi chi. Soco cha nyaá cha cohon ra nu ñaa iñi cahnu tyicuan ri maa cha cuenda cha nyacuví ra tyicuan caa. 18Yaa vavaha cahán ra soco tandɨhɨ tuhun cahán ra cha ñima ri tuhun cuví. Ta chihin vicio ta chihin cha quichi cuvi iñi coño ñuhu yo casandaví ñaha ra chi ñu cha yaha̱ quita̱ mahñu cha quiñi caa. 19Ta tyiyuhú ndɨhɨ ra chi ñu na cunyacuvi ca ñu cha quiñi caa vatyi yori nyacá ñaha chi ñu, catyí ra. Soco suri maa ra chahá ra cha cunyaca ñaha cha quiñi caa chi ra. Vatyi tatu chahá yo cha cunyaca ñaha noo cha cunyaca ñaha chi yo, musu cuan cuví chi yo. 20Vatyi ñu cha chicoho̱n nuu chi Sutu Mañi yo Jesucristo, ra sacacú chi yo, cha yaha̱ sandoo̱ ñu cha quiñí caa ñayɨvɨ̱ ihya. Soco tatu natɨɨn tucu ñu tuhun ñayɨvɨ̱ ihya inga chaha, quiñi ca nanduvi ñu ta ñima ca ta cuvi maa. 21Vaha taxin ca tyehe ta ña chicoho̱n nuu ñu ityi vaha cuan, ta ñima ca cha yaha̱ chicoho̱n nuu ñu ta nacuhva ñu chata ñu tuhun cha chaha̱ Nyoo chi ñu. 22Soco cuvi̱ chi ñu tari cuhva catyí noo tuhun cha iyó ñayɨvɨ̱: “Ina nducha̱n tɨ, ta nacachi̱ tucu tɨ cha nducha̱n tɨ. Ta quɨnɨ chityi̱ tɨ, ta ndɨhvɨ̱ tucu tɨ nu nyahyu inga chaha.”


text: 1Chulilläcuna, caycunacta isquirbiycamú manaña juchayalcänayquipämi. Sïchuśh lulälälil'a, Tayta Diosninchicpa puntanćhu ya'anchicpi limalcapämäninchic mana juchayu Jesusninchic cayäpamanchicmá. 2Pay allinpa licaycachimanchic juchanchicpi Tayta Diospa piñacuyninta quiquin apaycuśhanwanmi. Manamá ya'allanchicpïchu apaycula sinu'a jinantin pachäćhu nunacunapïwanmi. 3Pay nimäśhanchicta cäsucuśhanchicpamari yaćhanchic Tayta Diosta lisishanchicta. 4Ñatac “Ya'a lisicullämi” niyalpis shiminta mana cäsucücá casquish nunam. Chayurá rasunca payćhu manamá canchu. 5Diospa shiminta cäsucücätañatacmi ichá śhun'unchicman sumä-sumä cuyacuyninta ćhulaycamanchic. Chaypam tantiachimanchic paywan rasunpa caśhanchicta. 6Chayurá mayanpis “Ya'a Dioswanmi cawsayá” nïcá Jesusninchic cawsaśhannuymi sumäpa cawsaycunan. 7Cuyaśhäcuna, cay isquirbimuśhäca manamá muśhü camachicuychu, sinu'a cuyanacuypi unay uyalipäcuśhayqui camachimäśhallanchicmari. 8Masqui chaynu captinpis muśhü-yupaymari cayan. Cay rasun caśhanta Jesusninchicpa cawsayninćhüpis amcunap cawsayniquićhüpis licaycunchicmi. Chaymari tutapäca cawsayniquićhu masta-masta mirmaycuptin Tayta Diospa rasun acchinñatac mastaña acchiyämun. 9Chaymi mayanpis “Acchïćhüñam cayá” nil chalapacü-masinta ćhïnipayal'a tutapäcällaćhülämi cawsayan. 10Chalapacü-masinta cuyäcämi ichá acchïćhüña cawsayan. Imallamanpis mitcacacunan manamari canchu. 11Ñatac chalapacü-masinta ćhïnipäcá tutapäcäćhu apla-yupaypis taplaypa-cama puliyalmi maypa lishantapis mana tantiacunchu. 12Cananñatacmari isquirbiycälimuc, am chulilläcuna, Jesus-laycu juchayquicunacta Dios pampachaycälishuśhayquicunäman, 13am taytacuna, imapis manalä captin cawsäcäta lisïcunämanpis, am müsucuna, supaycäta llallïcunämanpis, am chulilläcuna, Taytanchicta lisïcunämanpis, 14am taytacuna, imapis manalä captin cawsäcäta lisïcunämanpis, am müsucuna Diospa shiminta cäsucü masïsu-cama capäcul supaycäta llallïcunämanpis. 15Ama-ari cay pachäpïpis nï ima cänincunapïpis wañuy-wañuy muspapacuyalcaychu. Mayanpis chaynu jinäcá Tayta Diospi manamá wañupacuyanchu. 16Cay pachäćhu lluy cäcunaca - aychap munayllancuná, ñawinchicpa mana allin munapaynincuná, cänincunawan nunatucuycuná - manamá Tayta Diospïchu, sinu'a cay quiquin pachällapïmi. 17Aw-ari, cay pachaca llapa imapis munaynincunawan camacällam. Tayta Diospa munayninta luläcämi ichá wiña-wiñaypä cawsan'a. 18Chulilläcuna, camacänan timpućhüñam cayanchic. Uyalipäculanquim Jesusninchicpa cuntracünin śhamunanta. Chay cananmi ichá alli-alliña puliyalcan. Caypamari chay timpućhüña caśhanchicta tantianchic. 19Chaycuna ya'anchicpi yalü calpis, manamá ya'anchicpïchu. Rasunpa ya'anchicpi cayal'a masïsućh ya'anchicwan śhaycuycunman cala. Caynu yalupäcuśhanwanmari ya'anchicpi mana caśhanta camalachin. 20Ñatac lluy amcunactá caycunapi yaćhapäcunayquipä mana juchayu Jesusninchicmi Chuya Ispiritunta upäcuśhulanqui. 21Chayurá caycunacta isquirbiycälimuc manam rasuncäta mana lisipäcuśhayquipachu, sinu'a yaćhapäcuśhayquipamá. Jinaman'a yaćhapäcunquiñam rasuncäpi uchuyllapis arti mana yaluycuśhantapis. 22Chayurá ¿pitá artishca? Chay “Jesus'a manam Tayta Diospa Caćhamuśhan Salbacücächu” nïcämari. Paymi Jesusninchicpa cuntracüninca, Tayta Diostawan chulinta ipanchäcäpis. 23Chaymi mayanpis chulin Jesusta ipanchäcäwan'a, Tayta Diospis mana paywanchu. Ñatac quiquin Diospi śhamü chulin Jesus caśhanta awnïcunacá Tayta Dioswanmi cayan. 24Chayurá allaycuycäpi allin willacuy uyalipäcuśhayquita amcunaćhu tacyaycälichiy. Chaynu jinapäcul'a Tayta Diosćhüpis chulin Jesusćhüpis tacyaycunquim. 25Chayćha wiñay cawsay limalicamäśhanchicta ćhasquiycuśhun. 26Caycunacta isquirbiycälimuc chay ingañacücunäpïtam. 27Ñatac Chuya Ispiritu upäcuśhuśhayqui amcunaćhu tacyaycuptin'a manamá juccuna tantiaycaćhachipäcuśhunayqui canñachu. Quiquin Chuya Ispirituñamá lluyta yaćhaycälichishunqui. Chay yaćhachicuynin rasuncällam; manamá articuna canchu. Chayurá Chuya Ispiritu yaćhachipäcuśhuśhayquimannuy Jesusninchicćhu tacyaycäliy. 28Chayurá chulilläcuna, Jesusninchicćhu-ari tacyaycäliy, cutimuptin chalapacüśha-cama imapi mana pin'acunayqui cananpä. 29Ñatac Taytanchic allincäta imaypis lulaycuśhanta yaćhayal'a, yaćhanayquitacmi allincäta lulapäcul'a Diospa chulin capäcuśhayquitapis.


text: 1Llapa Israel runakunan Shehemta rirqanku Roboamta reyta churanankupaq, chaymi Roboamqa Shehemta rirqan. 2Nabatpa churin Jeroboammi chayta yachaspa kutimpurqan. Payqa rey Salomonmantan Egiptoman ayqekapusqa, hinaspan chaypi tiyasharqan. 3Israel runakuna waqyachiqtinmi Jeroboamqa kutipurqan. Hinan llapan Israel runakunapiwan Roboamta rimaykuq rispa nirqanku: 4–Taytaykiqa sinchitan llank'achiwarqanku, chay hinaqa pisiyarichiyyá kay sasa llank'ayniykuta, sinchi sasa llank'ay churawasqankuta qechuriwayku, hinan ñoqayku servisqaykiku, nispa. 5Roboamtaq kutichirqan: –Ripuychis, minchha p'unchayña kutimunkichis, nispa. Chaymi runakunaqa kutipurqanku. 6Chaykamataq rey Roboamqa taytan Salomonpa yuyaychaqnin kurak runakunata tapukurqan: –Qankuna yuyaychawaychis, ¿ima nispan kutichisaq chay runakunaman? nispa. 7Hinan paykunaqa nirqanku: –Kay llaqtata serviyta munanki chayqa, allinta kutichiy sumaq simikunawan, hinan paykunaqa servishallasunkipuni, nispa. 8Roboamtaq ichaqa mana kasukurqanchu kurak runakunaq yuyaychasqanta, aswanpas payta serviq wiñaymasin waynakunata tapukurqan: 9–Qankuna yuyaychawaychis, ¿ima nispan kutichisaq chay runakunaman? Paykunan mañakuwarqanku taytaypa sasa llank'ay churasqanta pisiyachinaypaq, nispa. 10Hinan chay waynakunaqa kutichirqan: –Taytaykiq churasqan llank'ayta pisiyachinaykita mañakuq runakunamanqa kay hinata kutichiy: ¡Maki uña dedoymi aswan rakhu taytaypa wasanmantaqa! 11Payqa sasa llank'aytan kamachirqasunkichis, ñoqaqa aswan sasataraqmi llank'achisqaykichis. Payqa hasut'iwanmi soq'arqasunkichis, ñoqataq fierro khiskayoq hasut'iwanña soq'asqaykichis, nispa. 12Kinsa p'unchaymantataq rey Roboampa nisqanman hina Jeroboamqa llapan Israel runakunapiwan Roboamman asuykurqanku. 13Reytaq ichaqa kurak runakunaq yuyaychasqanta mana kasukuspa, k'arak simikunawan runakunaman kutichirqan. 14Chay waynakunaq yuyaychasqanta hap'ikuspan nirqan: –Taytaychus sinchi sasa llank'anata qorqasunkichis chayqa, ñoqaqa aswan sasataraqmi llank'achisqaykichis. Paychus hasut'iwan soq'arqasunkichis chayqa, ñoqaqa fierro khiskayoq hasut'iwanñan soq'asqaykichis, nispa. 15Señor Diosmi hunt'akunanta munarqan Silomanta profeta Ahiaswan Nabatpa churin Jeroboamman willachisqan simita, chaymi reyqa llaqtata mana uyarirqanchu. 16Llapan Israel runakunataq reypa paykunata mana uyarisqanta reparaspa nirqanku: –¡Manan imapas Davidwan ruwananchischu! ¡Manan Isaipa churinwan ima herenciapas phasminakunanchis kanchu! ¡Israel runakuna wasinchista ripusunchis! ¡Davidqa ayllullanpi kamachikuchun! nispa. Hinan Israel runakunaqa kaq rato wasinkuta ripurqanku. 17Judá suyu llaqtakunapi tiyaq Israel runakunatataq Roboamqa kamachishallarqanpuni. 18Chaymantataq Roboamqa mit'ani runakunaq umallin Adoramta Israel runakunaman kacharqan, paykunataq ichaqa rumiwan ch'aqespa Adoramta wañuchirqanku. Chaymi rey Roboamqa usqhaylla carretanman seqarqospa Jerusalenman ayqerqan. 19Chay p'unchaymantan Israel runakunaqa Davidpa ayllunwan churanakuqku.


text: 1Señor Diosmi niwarqan: 2¿Imataq Israelpi rimashanku chay rimayri: Taytanmi p'osqo uvasta mikhun, churinpa kiruntaq chhukukukun, nispa? 3Ñoqa Apu Señor Diosmi sutiyrayku jurani, Israelpiqa chay rimayta hinaqa manañan rimankichisñachu. 4Ñoqaqmi llapan runaqa, churinpas, taytanpas. Huchallikuq runaqa wañunqapunin. 5Chanin runan chaninkaqta allinkaqtawan ruwaqqa: 6Wak'a dioskuna yupaychanapaq orqo patapi mikhuna wakichisqakunapi mana mikhupakunchu, Israelpa yanqa idolonkunata mana qhawarinchu, runamasinpa warminwan mana wasanchanchu, warminpa killan purishaqtinpas paywan mana puñunchu. 7Manan pitapas sarunchanchu, manumanta ima hap'isqantapas kutichipunmi, manan pimantapas suwakunchu. Mikhuynintapas yarqasqakunamanmi qoykun, mana p'achayoqtapas p'achachinmi, 8qolqetapas manan interesniyoqpaqchu manun, manan pitapas mana allintaqa ruwanchu, runapuratapas allintan chaninchan. 9Kamachikuyniyman hinan ruwan, unanchay simiykunatapas allintapunin hunt'an. Chay runan chaninpuniqa, payqa manan wañunqapunichu. Ñoqa Apu Señor Diosmi chayta nini. 10Chay runaq churintaqchus kanman runa wañuchiqpas, loqhepas, chaykunamanta imakuna ruwaqpas, 11taytanpa mana ruwasqankunata ruwaysikuqpas, orqo patapi wak'a dioskuna yupaychanapaq mikhuna wakichisqata mikhuysikuqpas, runamasinpa warminwan wasanchaqpas, 12wakchakunata mana imayoqkunatawan sarunchaqpas, suwakuqpas, manumanta ima hap'isqanta mana kutichipuqpas, idolokunata yupaychaqpas, cheqnisqaykunata ruwaqpas, 13qolqenta interesniyoqta manuqpas, ¿chay hina runaqa kawsanmanchu? ¡Manapunin kawsanqachu! Chay millay cheqnisqakunata ruwaqqa wañunqapunin, pay kikillanpunin huchanmantaqa wañunqa. 14Chay millay runaq churintaqchus kanman taytanpa lliw imaymana huchakuna ruwasqanta rikushaspa mana chay ruwasqanta hina ruwaq. 15Payqa wak'a dioskuna yupaychanapaq orqo patapi mikhunakuna wakichisqamanta mana mikhuysikuqpaschu, manallataq Israelpa idolonkunata qhawariqpaschu, runamasinpa warminwanpas mana wasanchanpaschu, 16pitapas mana sarunchaqchu, manumanta ima hap'isqantapas mana hap'ipakuqchu, mana suwakuqpaschu, mana mikhunayoqkunaman mikhuyninpas qoykuq, mana p'achayoqmanpas p'achaykachiq, 17mana pitapas mana allin ruwaqchu, qolqentapas mana interesniyoqta manuq. Payqa kamachikuyniyman hinan ruwanpas, unanchasqay simiykunatapas allintapunitaq hunt'anpas chayqa, chay runaqa manan taytanpa huchanmanta wañunqachu, aswanpas kawsanqapunin. 18Taytantaqchus runa muchuchiq, suwakuq, llaqtan ukhupi mana allin ruwaq kanman chayqa, wañunqan pay kikinpa huchanmanta ñak'arispa. 19Qankunan ninkichis: Chayri, ¿imanaqtintaq taytanpa huchanmanta churinpas mana paganchu? nispa. Churinqa allintan chanintan ruwarqan, hinallataq kamachikuy simiykunatapas llapanta ruwaspa hunt'arqan, chayraykun payqa kawsanqapuni. 20Aswanpas pipas hucha ruwaqllan wañunqaqa. Manan churinqa taytanpa huchanmantaqa wañunmanchu, manallataq taytanpas churinpa huchanmantaqa wañunmanchu. Chanin runaqa chanin kaqllatapunin chaskinqa, mana chanin runataq mana chanin kasqanmanta ñak'ariyta chaskinqa, nispa. 21Huk millay runataqchus lliw hucha ruwasqanmanta t'aqakapunqa, hinaspataq llapan kamachikuyniykunatapas hunt'apunqa, allinkaqtapas chaninkaqtapas ruwanqa chayqa, kawsanqapunin, manan wañunqachu. 22Ñoqapas manañataqmi yuyarisaqñachu ima huchakuna ruwasqanmantapas, chaymi payqa kawsanqa lliw chaninkaqkuna ruwasqanrayku. 23¿Ñoqari huchayoqpa wañunanta munanichu? Manan, aswanmi munani yuyayta hap'ispa kutirikamuwananta hinaspa kawsananta. Ñoqa Apu Señor Diosmi chayta nini. 24Huk chanin runataqchus chanin-kayninta wikch'upuspa huchallikunman millay runaq ruwasqan cheqnikusqaykunata ruwaspa chayqa, ¿payri kawsanmanchu? Ñoqaqa manan yuyarillasaqpaschu llapan allinkuna ruwasqantaqa. Payqa mana hunt'aq kasqanmanta huchanmantawanmi wañunqa. 25Qankunan ichaqa nishankichis: Señor Diospa ruwasqanqa mana chaninmi, nispa. Chayrayku, yaw, Israel runakuna, uyariwaychis. ¿Ñoqaq ruwasqayqa manachu chanin? Aswanpas, ¿manachu qankuna mana chanin ruwaqqa kankichis? 26Chanin runataqchus chanin-kayninta wikch'upuspa mana allinta ruwapunqa chayqa, mana allin ruwasqan huchanmantan wañupunqa. 27Mana chanin runataqchus chay ruwasqankunamanta t'aqakapuspa allinkaqta chaninkaqtawan ruwapunqa chayqa, kawsaynintan qespichikunqa. 28Allinta qhawarispachus lliw mana allin ruwasqanmanta t'aqakapunqa chayqa, cheqaqtapunin kawsanqa, manataq wañunqachu. 29Israel llaqta runakunan ichaqa nishanku: Señor Diospa ruwasqanqa mana chaninmi, nispa. Yaw, Israel runakuna, ¿ñoqaq ruwasqayqa manachu chanin? Aswanpas, ¿manachu qankuna mana chanin ruwaqqa kankichis? 30Israel runakuna, ñoqaqa sapankaykichistan ruwasqaykichisman hina juzgasqaykichis. Ñoqa Apu Señor Diosmi chayta nini. Hukpaqkama mana allin ruwayniykichiskunata wikch'upuspa ñoqaman kutirikampuwaychis, chay hinapi huchaykichismanta mana muchuchisqa kanaykichispaq. 31Ñoqa contra llapan mana chanin ruwasqaykichismanta t'aqakuychis, maskhaychis mosoq sonqota mosoq yuyaytawan. Israel runakuna, ¿imanaqtinmi wañuwaqchis? 32Ñoqaqa manan pitapas wañunanta munanichu. Lliw mana allinmanta t'aqakuspa ñoqaman kutirikampuwaychis, hinan kawsankichis. Ñoqa Apu Señor Diosmi chayta nini, nispa.


text: 1Mosqoypi jina ujtawan rikullarqanitaj uj runata midina q'aytuta jap'ishajta. 2Chantá chay runata tapurerqani: Maymantaj rishanki? nispa. Paytaj kutichiwarqa: Jerusalén llajtata midej rishani, yachanaypaj sayt'unman, anchonman ima mashkhachus kasqanta, nispa. 3Chantá noqawan parlasharqa, chay angelqa riporqa, waj angeltaj payta taripaj jamorqa, 4nerqataj: Usqhayta chay waynaman nimuy: Watejmanta Jerusalenpi tiyakullanqankutaj may chhika runas, nispa. 5Tata Diosqa nin: Chaywampis, Noqa kikiy sayaykusaj Jerusalenpa muyuynimpi nina perqa jina, kikin llajta chawpipitaj jatun kayniypa k'anchayninta rikuchisaj, nispa nin Tata Diosqa. 6Tata Diosqa nillantaj: Noqamin qankunata tukuynejman ch'eqeracherqaykichej. Kunantajrí niykichej: Usqhayta ayqekuychej jaqay wichaynejpi kaj nacionmanta. Maymanchus presos apasqa karqankichej, chay Babiloniamanta ayqeychej, pikunachus ñawpajta Sionpi tiyakojkuna. Noqa Tata Diosmin chayta nini. 8Tukuy Atiyniyoj Tata Diosqa kayta willanaypaj kachamuwan, tukuy imasniykichejta ch'uskirasorqachej, chay nacionespa contrankupi: Pillapis aylluyta llankhaykojqa ñawi papaytapis llankhaykunman jina. 9Chayrayku Noqa kikiy contrankuta maqanakusaj, kikin wata runasnillankutaj paykunata ch'uskiranankuta nisaj. Ajinamanta yachankichej Tukuy Atiyniyoj Tata Dios kachamuwasqanta. 10Jerusalenpi tiyakojkuna, kusiywan takiychej, imaraykuchus qankuna ukhupi tiyakoj jamusaj. Ajinata nin Tata Diosqa. 11Chayta rikuspa, ashkha runas Tata Diosman chimpakamonqanku, Paytaj nenqa: Kay runasqa ayllullaytaj kanqanku. Noqataj kawsakusaj qankunawan khuska, nispa. Ajinamanta yachankichej Tukuy Atiyniyoj Tata Diosqa qankunaman kachamuwasqanta. 12Tata Diosqa watejmanta Judata jap'ikapullanqataj sumaj herenciampaj jina Paypaj t'aqasqa jallp'ampi. Jerusalentapis watejmanta Paypaj t'aqakonqa. 13Tukuy kay pachapi kajkuna ch'in kachunku Tata Diospa ñawpaqempi, imaraykuchus Payqa noqanchejman jamun may santo cheqamanta, maypichus tiyakun, chaymanta.


text: 1Señor Diosmi Moisesta nirqan: 2–Aarontapas, churinkunatapas, Israel llapa runakunatapas nimuy, kaymi Señor Diospa kamachikusqan: 3Mayqen Israel runapas karpa-karpapi otaq hawapi nak'anqa torotapas borregotapas cabratapas, 4manataq chayta apamuspa Dioswan Tupana Karpa punkumanchu apamunqa Señor Diosman haywananpaq chayqa, chay runan yawar hich'asqamanta huchachasqa kanqa. Yawarta hich'asqanraykun chay runaqa llaqtan ukhumanta qarqosqa kanqa. 5Kay kamachikuyqa campopi amaña uywakunata nak'anankupaqmi. Chay uywakunataqa sacerdotemanmi apamunqaku, hinaspan Dioswan Tupana Karpa punkupi nak'anqaku Señor Diosman sumaq kawsay sacrificiota haywanankupaq. 6Sacerdotetaqmi Dioswan Tupana Karpa punkupi kaq Señor Diospa altarninman yawarta hich'aykunqa, wiratataq ruphachinqa sumaq q'apaynin Señor Diospa sonqonman chayananpaq. 7Amañan hayk'aqpas sacrificasqankuta cabraman rikch'akuq idolokunaman haywanqakuchu, chaykunawanmi qhellichakushanku. Israel runakunaqa kay kamachikuy simitaqa wiñaypaqmi ruwanqaku, nispa. 8Paykunataqa nillankitaqmi: –Mayqen Israel runapas, otaq qankuna ukhupi tiyaq wak llaqtayoqpas ruphachina sacrificiotapas nak'asqatapas haywanqa, 9manataq chayta apamuspa Dioswan Tupana Karpa punkupichu haywanqa chayqa, chay runaqa llaqtanmanta qarqosqallataqmi kanqa. 10Mayqen Israel runapas, otaq qankuna ukhupi tiyaq wak llaqtayoqpas ima yawartapas mikhunqa chayqa, Señor Diosmi chay yawar mikhuq runaq awqan sayarinqa, hinaspan llaqtanmanta payta qarqonqa. 11Kawsaqpa kawsayninqa yawarninpin kashan, Señor Diosmi chayta qosunkichis huchaykichista altar patapi pampachachinaykichispaq, chay yawarllataqmi huchataqa pampachachin. 12Chaymi ñoqa Señor Diosqa Israel runakunata nini: Aman mayqenniykichispas yawartaqa mikhunkichischu, aman qankuna ukhupi tiyaq wak llaqtayoqpas yawartaqa mikhunqachu, nispa. 13Mayqen Israel runapas otaq paykuna ukhupi tiyaq wak llaqtayoqpas mikhuna animalta otaq phalaq animaltapas hap'inqa chayqa, yawarnintan hich'anqa hinaspan hallp'awan pakanqa. 14Llapa kawsaqpa kawsayninqa yawarninpin kashan, chaymi ñoqa Señor Diosqa Israel runakunata kamachini: Aman ima animalpa yawarnintapas mikhunkichischu, llapa kawsaqpa kawsayninqa yawarninpi kasqanrayku. Pipas chayta mikhuqqa qarqosqan kanqa, nispa. 15Mayqen runapas, llaqtayoqpas wak llaqtayoqpas, wañusqa animalta otaq phiña animalpa llik'irqarisqanta mikhunqa chayqa, p'achankunatan t'aqsakunqa, unuwanmi bañakunqa, ch'isinkamataq qhelli kanqa, chaymantataq ch'uya kapunqa. 16Manataq chaykunata t'aqsakunqachu, cuerpontapas bañakunqachu chayqa, paymi huchayoq kanqa, nispa.


text: 1Kaykuna kanku preso apasqa kajkunamanta kutimpojkuna. Paykunaqa jatun kamachej Nabucodonosorpa kamachisqanman jina Judá jallp'amanta Babiloniaman preso apasqa kasqanku. Paykunamanta wakinkuna Jerusalenman, Judá suyuman kutimporqanku, sapa ujninkutaj llajtankuman yaykuporqanku. 2Paykunata pusarejkuna kaykuna karqanku: Zorobabel Israel ayllumanta qharikunaqa kay jina yupasqa karqanku: 3Parospa ayllunmanta: Iskay waranqa pachaj qanchis chunka iskayniyoj. 4Sefatiaspa ayllunmanta: Kinsa pachaj qanchis chunka iskayniyoj. 5Araj ayllunmanta: Qanchis pachaj qanchis chunka phishqayoj. 6Pahat-moabpa ayllunmanta: Iskay waranqa pusaj pachaj chunka iskayniyoj. Chaykunaqa Josuejpa ayllunmanta, Joabpa ayllunmantawan karqanku. 7Elampa ayllunmanta: Waranqa iskay pachaj phishqa chunka tawayoj. 8Zatujpa ayllunmanta: Jisq'on pachaj tawa chunka phishqayoj. 9Zacaipa ayllunmanta: Qanchis pachaj sojta chunkayoj. 10Binuypa ayllunmanta: Sojta pachaj tawa chunka iskayniyoj. 11Bebaijpa ayllunmanta: Sojta pachaj iskay chunka kinsayoj. 12Azgadpa ayllunmanta: Waranqa iskay pachaj iskay chunka iskayniyoj. 13Adonicampa ayllunmanta: Sojta pachaj sojta chunka sojtayoj. 14Bigvaipa ayllunmanta: Iskay waranqa phishqa chunka sojtayoj. 15Adinmpa ayllunmanta: Tawa pachaj phishqa chunka tawayoj. 16Ezequías nisqa Aterpa ayllunmanta: Jisq'on chunka pusajniyoj. 17Bezaipa ayllunmanta: Kinsa pachaj iskay chunka kinsayoj. 18Jorajpa ayllunmanta: Pachaj chunka iskayniyoj. 19Hasumpa ayllunmanta: Iskay pachaj iskay chunka kinsayoj. 20Gibarpa ayllunmanta: Jisq'on chunka phishqayoj. 21Belén llajtayojkunamanta: Pachaj iskay chunka kinsayoj. 22Netofa llajtayojkunamanta: Phishqa chunka sojtayoj. 23Anatot llajtayojkunamanta: Pachaj iskay chunka pusajniyoj. 24Azmavet llajtayojkunamanta: Tawa chunka iskayniyoj. 25Quiriat-jearim, Cafira, Beerot llajtayojkunamanta: Qanchis pachaj tawa chunka kinsayoj. 26Ramá, Geba llajtayojkunamanta: Sojta pachaj iskay chunka ujniyoj. 27Micmas llajtayojkunamanta: Pachaj iskay chunka iskayniyoj. 28Betel llajtayojkunamanta, Hai llajtayojkunamantawan: Iskay pachaj iskay chunka kinsayoj. 29Nebo llajtayojkunamanta: Phishqa chunka iskayniyoj. 30Magbis llajtayojkunamanta: Pachaj phishqa chunka sojtayoj. 31Ujnin kaj Elam llajtayojkunamanta: Waranqa iskay pachaj phishqa chunka tawayoj. 32Harim llajtayojkunamanta: Kinsa pachaj iskay chunkayoj. 33Lod, Hadid, Ono ima llajtayojkunamanta: Qanchis pachaj iskay chunka phishqayoj. 34Jericó llajtayojkunamanta: Kinsa pachaj tawa chunka phishqayoj. 35Senaá llajtayojkunamanta: Kinsa waranqa sojta pachaj kinsa chunkayoj. 36Jedaiaspa ayllunmanta sacerdotekunamanta: Jisq'on pachaj qanchis chunka kinsayoj. Paykunaqa Josuejpa ayllunmanta karqanku. 37Imerpa ayllunmanta: Waranqa phishqa chunka iskayniyoj. 38Pasurpa ayllunmanta: Waranqa iskay pachaj tawa chunka qanchisniyoj. 39Harimpa ayllunmanta: Waranqa chunka qanchisniyoj. 40Josuejpa ayllun, chantá, Cadmielpa ayllun levitakunamanta: Qanchis chunka tawayoj. Paykunaqa Hodaviaspa ayllunmanta karqanku. 41Takejkunamanta: Pachaj iskay chunka pusajniyoj. Paykunaqa Asafpa ayllunmanta karqanku. 42Punkuta qhawajkunamanta: Pachaj kinsa chunka jisq'onniyoj. Paykunaqa Salunmpa ayllunmanta, Aterpa ayllunmanta, Talmompa ayllunmanta, Acubpa ayllunmanta, Hatitaj ayllunmanta, Sobaipa ayllunmantawan karqanku. 43Templopi sirvejkunaqa karqanku: Zihajpa ayllunmanta, Hasufajpa ayllunmanta, Tobaotpa ayllunmanta, 44Querospa ayllunmanta, Siahajpa ayllunmanta, Padonpa ayllunmanta, 45Lebanajpa ayllunmanta, Hagabaj ayllunmanta, Acubpa ayllunmanta, 46Hagabpa ayllunmanta, Salmaipa ayllunmanta, Hananpa ayllunmanta, 47Gidelpa ayllunmanta, Gaharpa ayllunmanta, Reaiajpa ayllunmanta, 48Rezinpa ayllunmanta, Necodaj ayllunmanta, Gazampa ayllunmanta, 49Uzaj ayllunmanta, Paseahpa ayllunmanta, Besaipa ayllunmanta, 50Asenaj ayllunmanta, Meunimpa ayllunmanta, Nefusimpa ayllunmanta, 51Bacbucpa ayllunmanta, Hacufajpa ayllunmanta, Harhurpa ayllunmanta, 52Bazlutpa ayllunmanta, Mehidaj ayllunmanta, Harsaj ayllunmanta, 53Barcospa ayllunmanta, Sísaraj ayllunmanta, Temajpa ayllunmanta, 54Nezíaj ayllunmanta, Hatifaj ayllunmanta ima. 55Salomonpa kamachinkuna wawankunamanta kaykuna karqanku: Sotaipa ayllunmanta, Soferetpa ayllunmanta, Perudajpa ayllunmanta, 56Jaalaj ayllunmanta, Darconpa ayllunmanta, Gidelpa ayllunmanta, 57Sefatiaspa ayllunmanta, Hatilpa ayllunmanta, Poqueret-hazebaimpa ayllunmanta, Amonpa ayllunmanta ima. 58Templopi sirvejkuna, chantá, Salomompa kamachinkunaj wawankupiwan imaqa, tukuynimpi kinsa pachaj jisq'on chunka iskayniyoj karqanku. 59Tel-melamanta, Tel-harsamanta, Querubmanta, Adonmanta, Imermantawan llojsimojkunaqa mana sut'inchayta aterqankuchu ñawpa tatankoqa israelitakunachus karqanku, manachus chayta. Paykunataj kaykuna karqanku: 60Delaiajpa ayllunmanta, Tobiaspa ayllunmanta, Necodaj ayllunmantataj sojta pachaj phishqa chunka iskayniyoj. 61Habaiajpa ayllunmanta, Cospa ayllunmanta, Barzilaipa ayllunmantawan kajkunaqa sacerdotekunamanta karqanku. Barzilai aylloj ñawpa tatanqa, Galaad llajtayoj Barzilaipa ususinwan casarakorqa, chayrayku chay sutiyoj karqa. 62Chaykunataj ñawpa tatankoj sutinkuta mask'arqanku, maypichus sutikuna qhelqakoj, chay qhelqapi, manataj tarerqankuchu. Chayrayku manaña sacerdotekunapaj qhawasqachu karqanku. 63Chantapis, kamachejqa nerqa manaña mikhunankuta Diospaj t'aqasqa mikhuymantaqa, uj sacerdote Urimnejta, chantá Tumimnejta Diosta tapurispa yachanankama. 64Chay tukuy runakunaqa tawa chunka iskayniyoj waranqa kinsa pachaj sojta chunkayoj karqanku. 65Wata runakunapis mana paykunawan yupasqachu karqanku. Chay wata runakunataj karqanku, qanchis waranqa kinsa pachaj kinsa chunka qanchisniyoj. Kallarqankutaj takejkuna qharikunamanta, warmikunamanta, iskay pachaj. 66Kapullarqataj qanchis pachaj kinsa chunka sojtayoj caballokuna, iskay pachaj tawa chunka phishqayoj mulakuna, 67tawa pachaj kinsa chunka phishqayoj camellokuna, sojta waranqa qanchis pachaj iskay chunkayoj burrokuna ima. 68Wakin ayllumanta kurajkunaqa Jerusalenpi kaj Tata Diospa Templonman chayaytawan, tukoy sonqo qorqanku Diospa Templon watejmanta ruwakunampaj maypichus karqa, chaypi. 69Chaypajtaj atisqankuman jina qorqanku tawa pachaj pusaj chunka pusajniyoj kilo qorita, iskay waranqa qanchis pachaj phishqa chunkayoj kilo qolqeta, pachaj sacerdote p'achakunatawan. 70Chantá sacerdotekuna, levitakuna, wakin kutimojkuna ima Jerusalenpi tiyakorqanku. Takejkunataj, punkuta qhawajkuna, Templopi sirvejkuna, wakin israelitakuna ima llajtankupi tiyakaporqanku.


text: 1Waugui-panicuna, nogacunapag Tayta Diosta manacäriy ali wilacuyninta may-tsaymanpis chayatsipäcunäpag. Payta manacäriy gamcunata wilapaptë cushishga chasquicärishgayquinogla waquin runacunapis chasquicärinanpag. 2Tsaynogpis manacäriy Diosta mana cäsucog runacuna mana wanutsimänanpag. Musyashgayquinogpis manami lapan runacunatsu Tayta Diosta cäsucur cawapäcun, sinöga waquilanmi. 3Tayta Diosnintsega imaypis yanapaycäshunqui pay munashgannog cawanayquipagmi. Tsaynogpis cuidaycäshunqui ima jutsamanpis Satanás mana tunitsishunayquipagmi. 4Tsaynog yanapashuptiquimi gamcuna imaypis yachatsishgäcunata cäsucärinquipag. 5Tayta Diosnintsi yanapayculäshunqui pay cuyacog cashgannog gamcunapis cuyacog canayquipag. Tsaynogpis yanapayculäshunqui ima nacaycho carpis Jesucristo cawashgannog cawapäcunayquipag. 6Nogacuna musyapäcushcä gamcuna cagcho waquin waugui-panicuna arucunanpa trucan runapa vïdanta ashilar puriycashganta. Tsaymi Señornintsi Jesucristupa jutincho gamcunata në tsay-nirag waugui-panicunawan mana juntacänayquipag. 7Musyapäcushgayquinogpis gamcuna cagcho car nogacuna arupäcushcämi. Manami imaypis mana aruypaga jitaräcorgätsu. 8Pitapis manacunäpa trucanga pachäcunapag imaypis arupäcushcämi. 9Jesucristupa apostolnin caycaptë yanapamänayqui captinpis arupäcorgä gamcuna ricacamar arucärinayquipagmi. 10Gamcuna cagcho caycar maynami yachatsergä pipis aruyta mana munagtaga pachanta mana garananpag. 11Tsaynog yachaycätsiptëpis ¿imanirtag waquin waugui-panicuna arucunanpa trucanga runapa vïdalanta ashir purircaycan? 12Señornintsi Jesucristupa jutinchömi tsaynog cawag waugui-panicunata caynog në: Wayin wayin purinayquipa trucanga micunayquipag arucäriy. 13Waugui-panicuna, mana ajayaypa ali cagcunalata rurar imaypis cawapäcuy. 14Cay cartacho escribimushgäta maygan waugui-panicunapis mana chasquicuptenga mana rabianaylapa shumag tantyatsinqui cäsucunanpag. Tantyatsiptiquipis mana cäsucuptenga pengacunanpag paywan ama juntacaynatsu. 16Tayta Dios imaypis yanapayculäshunqui ali cawanayquipag. Tsaynogpis lapayquita imaypis yanapayculäshunqui pay munashgannog cawapäcunayquipag. 17Cay cartata dictashgänogla juc escribipämashga captinpis ushanantaga quiquëmi escribimö. Lapan cartata escribishgäcunachöpis ushanantaga imaypis quiquëmi escribë. 18Señornintsi Jesucristo gamcunata cuyapäshushpayqui imaypis yanapayculäshunqui. [Amén.]


text: 1Chaura gamcunaga imanaypa ayganaypas runa-mayiquita razonpa cuyagmi capäcunquiman, jinaman Santu Espíritu chay uryaman chrurapäcushungaypitas mas juc uryayta munarga munapäcunquiman Diospa willacugnin caytam, maychru chaychrüsi paypita willapacurcänaypag. 2Chaura pisi mana yachrangan rimaychru rimagga rimapayan Diostam, manam runa-mayintachu. Chaymi chay rimaychru rimaptinga mana pisi tantianchu imata niyangantas Santu Espíritu rimayächiptinsi. 3Nätan Diospa willacugnincunaga Dios ningantam willapacuyan runacunata, Diosta mas cäsucurcänanpag, Diosta mana guellanälar servipäcunanpag, jinaman Dios ningannuy cushisha cawapäcunanpag. 4Chaura pisi mana yachrangan rimaychru rimag runaga rimayan Diospa naupanchru quiquilan ali cananpagmi. Nätan Diospa willacugnincunam icha rimarcayanga Jesusman yupachicug lapan gotucagcunas Dios munangannuy mas ali cawapäcunanpag 5Nogapitaga alim canman lapaycuna chay mana yachrapäcungay rimaychru rimapäcuptiquis. Nätan chaypitas masga munayä Diospita willacug capäcunaytam, Diospa willacugnin cayga mas alim chay juc rimaychru rimayaypitaga. Nätan chay juc rimaychru rimaysi ali cayanga pisi chay yachranganchi rimaychru tantiachimagninchi captinran. Chaymi icha Jesusman yupachicug gotucagcunas Diospag ali cawapäcunanpag yanapasha capäcungaga. 6Jesusman yupachicug-mayïcuna, shumag tantiapäcunaypag mä cayta nipäcushay: Chayman chraramur noga rimapapäcugman Dios musyachimanganta, mana yachrapäcungay rimaychru. Chaura pasay mana tantiapäcunquimanchu. Chaynuy captinga chay rimangä manam imapagsi välinchu. Antis väliyanga chay yachrapäcungay rimaychru Dios musyachimanganta willapapäcungagmi, razoncag willapapita mas musyapäcunaypag nipäcungagmi. Diospa willacugnin car paypita rimapapäcungagmi, razoncag willapapita yachrachipäcungagmi. 7Gamcuna quënata, arpata lutanta camärir töcapäcuptin manam musyapäcunquichu imata töcarcayangantas. Chaynuymi mana yachrapäcungay rimaychru rimapapäcushuptiquiga mana tantiapäcunquichu imata nircayäshungaytas. 8Chaynuytan soldäducunas guërraman aywanapagcagta chay trompëta töcag jucnuyta töcaruptinga, manam guërrapag camacurcangachu. 9Chaynuymi cayan gamcunawansi, mana yachrapäcungay rimaychru rimapapäcushuptiquiga manam tantiapäcunquichu imata nircayäshungaytas. Chaynuypaga löcu niragsi yangalam imatas nircayäshunqui. 10Cay pachachrüga alisca chraninmi cayan rimaycuna, nätan pisi tantiayanga chay yachrangan rimaychru rimapasha car-ran. 11Nätan pisi mana rimangä rimaychu rimapämaptinga, chayta mana tantiar paypag cayä juclä nacionpita runanuymi, nätan nogapagsi paysi cayan juclä nacionpita runanuymi. 12Chaura gamcunaga Santu Espíritu chay uryayman chrurapäcushungaypitas mas juc uryayta munarga, manacurcanquiman chay juc uryaytaga, Jesusman yupachicug gotucagcunata yanapapäcunaypagmi. 13Chaymi pisi chay mana yachrapäcungay rimaychru rimagga, Diosta manacunman, imata rimangätas “Tantiachimay” nir, chaynuypa chay mayacug runacunata tantiachinanpag. 14Nätan mana yachrangä rimaychru Dioswan rimaptïga almalämi Diosta rimapayan, nätan nogaga manam musyächu imata almä rimapayangantas. 15Chaura chaynuy cayaptinga ruräman caynuymi; Diosta jinam almaläga mana yachrangä rimaychru rimapanman, nätan Dioswan rimämanmi waquincuna yachrapäcungan rimaychrüsi. Diospag almä cantanmanmi mana yachrangä rimaychru, nätan Diospag cantämanmi waquincuna yachrapäcungan rimaychrüsi. 16Nätan mana yachrangay rimaychru almay Diosta alawaptinga, jinaman “Gracias” nicuptinga, gamwan cayag runacuna Diosta “Gracias” nicuyta manam pasay atipapäcungachu ima niyangaytas mana tantiar. 17Diosta chay “Gracias” nicungay alisca ali cayaptinsi. Chay mana yachrangay rimaychru rimangaywan Jesusman yupachicug-mayiquitaga manam imanuylas yanapanquichu Dios munangannuy cawapäcunanpag. 18Nätan nogaga gamcunapitas masmi chay mana yachrangä rimaychru rimayä. Chaynuy rimangäpitaga Diosta “Gracias” nicümi. 19Chaymi Jesusman yupachicug gotucagcunachru car nogaga Diospita rimapä ishcay quimalata chay yachrapäcungan rimaychru, mana pisi yachrangan rimaychru chrunca waranga palabrawan Diospita rimapanä trucaga. Chaynuy rurä imata rimarcayangätas musyapäcunan raygom. 20Chaura Jesusman yupachicug-mayïcuna, ama nä pinsiapäcuychu wamranuylaga, ni amatag ima lutantas rurapäcuychu. Antis pinsiapäcuy alilata chacha runacunanuysi. 21Nätan chay juc rimaychru rimanapitaga Dios isquirbichinganchrüsi cay niyanmi: “Cay runacunata rimapäshag mana yachrapäcungan rimaychrümi, jinaman rimapächishagmi juclä nación runacunawansi. Nätan chaynuypa rimapayaptïsi manam cäsucarcämangachu” ninmi. 22Chaura chay mana yachranganchi rimaychru rimayga ali, Jesusman mana yupachicuy munag runacunalapagmi, chayta mayar “Paycunata Diosmi rimayächin” nipäcunanpag. Nätan chaynuy niyarsi manam Diostaga cäsucurcangachu. Antis Jesusman nä yupachicugcunapagga ali, Diospa willacugnincuna Diospita willacurcanganmi, chayta mayar Dios rimayächinganta tantiar cäsucurcänanpag. 23Chaynuytag gamcuna goturarcayangaycagman chrarärimunman chay mana imatas yachrag runacunawan Jesusman mana yupachicuy munag runacuna. Chaychru lapaycunata chay mana yachrapäcungay rimaychru rimagta ricapäcushurniqui “Cay runacunaga lapansi cayan löcucamalam” nipäcushunquim. 24Nätan yachrapäcungay rimaychru Dios nipäcushungayta lapaysi willacurcaptiquiga, chay mana imatas yachrag runacunawan, Jesusman mana yupachicuy munag runacunas shumagmi tantiacunga juchasapa capäcunganta, jinaman lapaytas chaynuy rimagta mayar tantiacunga gamcunawan Dios cayangantam. 25Chaura imas jucha ruranganta shongolanchru musyapäcunganta niräriptiquiga, gongorpaypa ratarcurmi Tayta Diosta alawapäcunga. Jinamanmi willapacurcanga gamcunawan Dios razonpa cayanganta. 26Chaura Jesusman yupachicug-mayïcuna, chay lapanta nircayag nä gotucapäcur caynuy rurapäcunaypagmi; chay gotucapäcur waquinniquim cantapäcunquiman, waquinniquim yachrachipäcunquiman, waquinniquim Dios musyachipäcushungayta willapacurcanquiman, waquinniquim mana yachrapäcungay rimaychru rimapäcunquiman, waquinniquim chay juc rimaychru imata ningantas tantiachipäcunquiman. Nätan chay lapantas rurapäcuyga Jesusman yupachicug-mayiquita yanapapäcunaypag. 27Chaymi maygaysi mana yachrapäcungay rimaychu rimarga rimapäcunquiman ishcayla u quimala. Nätan rimapäcunquiga muyuypam, jinaman rimapäcunaypag töcapäcushuptiquiran. Nätan chay rimapäcuptin jucmi imata nircayangantas tantiachipäcushunqui chay rimapäcungay rimaychu. 28Nätan tantiachipäcushunaypag mana pisi captinga, manam lapan runa mayay rimapäcunmanchu, antis rimapäcungaga shongolanchru quiquincunalapagmi, jinaman Dioslawanmi. 29Chaynuytan Diospa willacugnincunas ishcayla u quimala rimapäcunga, nätan waquinniquicunaga shumagmi mayacurcanqui alita u lutanta rimarcayangantas. 30Nätan chay juc rimayangan üra maygantas tayayagpita Dios rimananpag niruptinga. Chauraga rimayta galayuchun, nätan chay rimayagcagga upäläcuyuchun. 31Chaynuypam lapaysi muyuypa jucpacama Diospa willacugnincunaga willapacurcanqui, lapaycunas yachracurcänaypag, jinaman calpanchasha capäcunaypag. 32Chaura Diospa willacugnincunaga rimayta munarcayarsi amachacurcanqui rimayta galayapäcunaypag töcapäcushungaycamam. 33Chaura Tayta Diosga manam munanchu juclachru lapaycuna äyay äyar rimapäcunayta, antis payga munan lapaysi jucpacama rimapäcunaytam, mayag chayagchru Diosman yupachicugcuna gotucagcunanuysi. 34Nätan Diosta alawapäcunaypag gotucapäcuptiqui, warmicunaga upälala capäcuchun. Paycunaga ama tapucurcächunchu. Antis gowancunata cäsucurcächun Dios isquirbichingancunachru niyangannuy. 35Nätan imapitas musyayta munarga gowancunata tapupäcuchun wayinchru. Chay goturarcayangaycagchru warmicuna imapitas tapucurcaptin manam alichu. 36Lapan chaycunata nircayag Diospa willapanta musyapäcuptiquim. Nätan caytas nipäcushay musyapäcunaypag: Manam gamcunacagchrüchu chay ali willapa willapacayta galayucasha ni manatan gamcunalapishchu chay willapapitaga musyapäcunquis. 37Chauraga maygaysi “Diospa willacugnincagga, u Santu Espiritupa munayninwanmi rurayä imatas” nigga, pasay shumagmi tantiapäcunqui cay isquirbiyämungä Munayniyog Dios mandangan canganta. 38Nätan maygaysi “Manam chayga Dios mandanganchu” nigga, jina nichun. Antis chaynuy nigtaga ricapäcuy Diosman mana yupachicugpag. 39Chaura Jesusman yupachicug-mayïcuna, imanaypa ayganaypas Diospa willacugnin caytam munapäcunquiga. Nätan ama amachapäcuychu chay mana yachrangan rimaychru rimayagcunataga. 40Nätan chay gotucapäcur ima-aygatas rurapäcuy alita, fisyog runanuy, jinaman shumag chruranacuypa, mana lapay äyay äyapäcunaypag.


text: 1Kay rimayqa cheqaqmi: Pipas umalli kaytapuni munan chayqa, allin llank'aytan akllakun. 2Chaymi umalliqa kay hina kanan: mana huchachana, ch'ulla warmiq qosallan, pay kikinta allinta cuidakuq, allin yuyaywan puriq, respetanapaq hina kawsaq, qorpachaqllapuni, yachachinanpaqpas allin wakichisqa. 3Paymi kanan mana machaq, mana saltaq sonqo, aswanpas llamp'u sonqo, munakuq, piwanpas mana churanakuq, qolqemanpas mana k'askakuq. 4Paymi kanan wasinpi kaqkunata allinta kamachiq, wawankunatapas kasukuqta, respetakuqta yachachiq. 5Wasinpi kaqkunata mana kamachiyta yachaqqa, ¿imaynatan Diospa iglesianta cuidanman? 6Umalliqa ama chayllaraq iñiqchu kachun, paqtan sinchita hatunchakuspa saqra hina huchachasqa kanman. 7Diospi mana iñiq runakunaqpas allinpaq hap'isqanmi kanan, ama p'enqaymanpas saqraq toqllanmanpas urmaykunanpaq. 8Chay hinallataqmi diaconokunapas respetana runakuna kananku, rimasqankuta hunt'aqkuna, mana machaqkuna, ama q'otuspa qolqeta tariy munaqkuna ima. 9Paykunaqa ch'uya concienciawanmi k'askakunanku iñiymanta sut'inchasqa yachachikuyman. 10Chay runakunaq kawsaynintaqa ñawpaqtan allintaraq qhawarinaykichis, chaymantañan mana huchachana hina kaqtinku diácono kanankupaq churanaykichis. 11Hinallataq warmikunapas respetana warmikuna kananku, ama simi apachu, pay kikinta allinta cuidakuq, tukuy imapipas hunt'aq. 12Diaconokunaqa ch'ulla warmiq qosallanmi kananku, wawankutapas wasinkupi kaqkunatapas allintan kamachinanku. 13Allinta llank'aq diaconokunaqa, allin respetasqan kanqaku, Jesucristopi iñiyninkupitaq astawan kallpachakuspa wiñanqaku. 14Usqhayllan qanwan tupaykuyta munashani, ichaqa paqtan manapas usqhamuymanchu, chaymi kay cartata qelqamushayki, 15imaynatachus Diospi iñiqkuna ukhupi purinanchista yachanaykipaq, chayqa kawsaq Diospa iglesianmi. Chay iglesiataqmi Diosmanta cheqaq-kayta takyachinpas waqaychanpas. 16Diospi iñiymanta sut'inchawasqanchis may hatunpuni kasqantaqa lliwmi yachanku: Criston runa cuerpoyoq rikuchikurqan, Santo Espiritun chanin kasqanta sut'incharqan, angelkunaq rikusqanmi karqan, hatun suyukunaman willasqan karqan, kay pachapi runakunan paypi iñirqan, hanaq pachapi chaskisqan karqan.


text: 1Cunanga huauquiguna, ñucanchimanda Diosta tapusha mañaichi. Señor Jesusmanda shimita camachishcata canguna alita uyasha balichisha quirishcacuinta, ashca runaguna Jesusta ucta quirinauchun nisha mañaichi. 2Mana tucuiguna Señor Jesustaga quirinata munanaunzhu, chiraicu Jesusmanda camachishcata saquichi nisha rimanaunmi. Chi mana ali rac runagunahua maquimanda ñucanchi llushpirishca tucushunchi nisha Diosta mañaichi. 3Chasna acpihuas Señor Jesus randi ali pactachic asha cangunata sinzhiyachingami, cangunata ali cuirangami supai ima huaglichinamandas cangunata ama binsingahua. 4Canguna chasna Jesucristohua runa ashcamanda yachanchi ñucanchi mandashcagunata cunan pactachiunguichimi, chasnallata canguna mana saquishachu pactachisha causangamiraunguichi. 5Señor Jesus yanapachun canguna Yaya Dios llaquishcata yuyaringahua nisha mañaunchi. Ima llaqui shamucpihuas Jesucristocuintallata ali shunguhuan ahuantana ushaita cuchun nisha mañasha paita tapuunchi. 6Chasna acpi huauquiguna, ñucanchi Señor Jesucristo niccuintallata mandanchi: maican quiriccuna quillasha ñucanchi yachachishcata mana uyacpiga paigunahuagmanda anchurisha ima paigunahuan puringuichichu. 7Cangunallata yachanguichimi ñucanchi imasna causashcashina cangunas causana anguichi. Ñáucanchi cangunahuan tiyaushcai mana quillashachu causauranchi. 8Mana yangamanda carahuanauchun nisha yuyariranchichu, astahuanbas ñucanchi micunata pagangahuaca tarabauranchi. Tutandi punzhandi sinzhita tarabaranchi cangunamanda ama pitas yanga gastachingahua. 9Camachic runa ashami ñucanchita caranauchun nisha mandanata usharanchimi. Chasna ashallata tarabaranchimi canguna ñucanchita ricusha chasnallata rasha causanauchun nisha. 10Ñáucanchi cangunahuan tiyaushcaibi casna mandaranchi: Maican quillasha mana tarabanata munac runataga ama caraichichu nisha. 11Cunan uyashcanchi maican cangunahuacpi tiyauc runa quillasha tiyaucta. Paiguna quillasha mana tarabanaunzhu randi shuccunahuacpi satirisiqui aucta uyaranchi. 12Señor Jesucristo nicshinallatami chicuinta rauc runagunata cunan mandanchi: Paiguna ali causanauchun, quiquin maquihuan tarabashami micunauchun nisha mandanchi. 13Cangunaga ali ranatas ama sambayasha saquinguichichu llaquishca huauquiguna. 14Maican runa cai quillcaibi ñucanchi yachachishca shimigunata mana uyacpiga paihuan imatas ama raichichu. Mana pihuas paihuan puricpiga paiga pingarishca tucunga, chasna racpi tucuchun. 15Astahuanbas ama piñashcatacuinta chasna raichichu astahuanbas pai quiric huauqui ashcamanda ali shimihuanmi rimasha alichichi. 16Cungailla causaita cuc Señor Jesusllata tucui uras ima tucucpihuas cangunama cungailla causaita cuchun nisha mañauni. Señor Jesucristo tucui cangunahuan tiyauchun nini. 17Caita quillcacca Pablo mani. Ñáuca quiquin maquihuanmi quillcasha saluduta cangunama cachani. Casna firmani tucui ñuca quillcashca quillcagunata. Cunanbas ñuca casna quillcani. 18Señor Jesucristo cangunata llaquisha alita rachun nisha mañani. Chillata rimani, Pablo.


text: 1Cuyay waugui Tito: Tayta Diosninsi munashganta rurag carmi noga Pablo cay cartata gampä apaycäsimö. Apostolnin canäpä Jesucristo acramash captinmi may-saypapis wilacuyninta wilacur puriycä. Say wilacuynintami wilacuycä Tayta Dios acrashgan cagcuna Jesucristuman yäracur pay munashganno cawayänanpä. 2Wilacushgäta chasquicurmi cushishna cawaycäyan gloriaman pushananpä Tayta Diosninsi promitishganta musyar. Gloriaman pushananpämi Tayta Diosninsi cay pasata manarä camarpis mayna nergan. Nishgancunataga imaypis Tayta Diosninsi cumplinmi. 3Cananga salvacog Tayta Diosninsimi wilacuynincho musyasimashcansi salvamänansipä cashganta. Say wilacuyninta wilacunäpä acramash captinmi wilacur puriycä. 4Saymi cay cartata gampä cartacamö, imayca cuyay surëno captiqui. Tayta Diosninsita y salvamagninsi Jesucristutami manacuycä cuyapäyäshushpayqui ali cawayta goyculäshunayquipä. 5Creta islapita aywacur gamta nergä waugui-panicuna cayashgan cag marcacunaman aywar mayor wauguicunata churanayquipämi. Sayno ruranayquipä cagtaga ama gongaysu. 6Mayor wauguita churanayquipäga pï-maypitapis ali ricash cayanman. Saynöpis juc warmiyogla cayanman. Surincunapis Tayta Diosninsiman yäracur alilata rurag cayanman. Saynöpis mamantawan taytanta cäsucog cayanman. 7Saynöpis mayor wauguicunaga cayanman pï-maypitapis mana jamurash, mana runa-tucog, mana rabiacog, mana upyag, mana pelyag y mana saqueapacog. 8Saynöpis cayanman posädasicog, ali yarpayyog, alilata rurag, Tayta Diosninsi munashganno imaypis cawag y lutalaga imatapis mana rurag. 9Jesucristupa wilacuyninta yachacuyashgannöla shumag yachasiyanman. Tayta Diosninsi munashganno cawayänanpä waugui-panicunata shacyäsiyanman y lutan yachasicogcunatapis shumag tantyasinman Diospa wilacuyninta chasquicuyänanpä. 10Musyashgansinöpis ascagmi lutan yachasicog runacuna puriycäyan waugui-panicunata engañayashpan. Paycunaga mana tantyacuypami yachasiyan: “Runacuna salvacuyänanpäga Moisés guelgashgan leycunata cumplir cuerpuntarä señalacuyäsun” nir. 11Waquin waugui-panicunataga maynami lapan castancunatawan lutanta yachasir engañayash. Imatapis saqueanan-rayculami paycunaga lutanta yachaycäsiyan. Sayno caycaptenga paycunata ama cachapaysu lutanta yachasiyänanpä. 12Marca mayin runapis unay guelgargan Creta runacuna lula cayashganta, yu cayashganta, pachan-raycula imatapis rurayashganta y guela cayashgantami. 13Rasun cagtami say runaga guelgargan. Cananpis Creta runacunaga saynölami cawaycäyan. Saymi lutan yachasicogcunata shumag tantyasinqui jusalicuycunata cacharir Tayta Dios munashgannöna cawayänanpä. 14Saynöpis waugui-panicunata tantyasinqui lutan yachasicogcunata mana chasquipäyänanpä. Say lutan yachasicogcunaga quiquinpa yarpaylanpitami imano cawayänanpäpis waugui-panicunata yachaycäsiyan. Saynöpis paycunaga Tayta Diospa palabran jananman quiquinpa yarpaynintami yapayan. 15Saynöpis shongunman ällashpanmi yarpäyan imapis mana ali cashganta. Jesucristupa wilacuyninta chasquicogcunami isanga tantyacuyan Diosninsi camashgancunaga lapanpis ali cashganta. 16Say lutan yachasicogcunaga: “Nogaga Tayta Dios munashgannömi ali cawaycä” niyan. Sayno niyaptinpis lutancunata rurar cawayashganta ricarmi lapan runacuna tantyayan Diosninsita mana cäsucuycäyashganta. Paycunaga Diosninsita mana cäsucurmi runa mayinta chiquiyashpan imatapis alitaga rurayansu.


text:
Gary Lineker
Gary Winston Lineker sutiyuq runapa, (30 ñiqin ayamarq'a killapi 1960 watapi, paqarisqa Leicester llaqtapi) sutiyuq runaqa huk Inlatirra mama llaqtayuq piluta hayt'aqmi.
Tayta: Barry Lineker, Mama: Margaret Lineker.
Yuyarina
Klubkuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mamallaqtapura kupakuna[llamk'apuy | pukyuta llamk'apuy]
Individual suñaykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Gary Lineker.


text: 1Kay pachapi uj mana allin imata rikullanitaj, chaytaj runas ukhupi kallampuni: 2Diosqa runasman qon qhapajyayta, tukuy imasta, allimpaj qhawasqa kayta, imastachus munasqanta ima. Chay tukuywampis Diosqa mana chay runata saqenchu chay imaswan kusikunanta, manachayqa waj runasraj chay kapuyninwan kusikunku. Chayqa jatun llakiy, qhasi manakajtaj. 3Runaqa pachaj wawasniyojpis kachun, unaytapis kawsachun, unay watasniyojpis kachun, sichus allin imaswan mana sajsakorqa, nitaj allimpi p'ampasqa karqa chayqa, noqaqa nini, uj sullusqaraj paymanta nisqaqa aswan allin kasqanta. 4Chay wawaqa qhasi manakajta nacen, laqhayaymantaj ripun, jinataj sutenqa laqhayaypi p'ampasqa kashan. 5Payqa mana intita rikunchu, nitaj imatapis yachallampischu. Chaywampis payqa aswan misk'ita samarikun, chay runamanta nisqaqa, 6pichus iskay waranqa watasta kawsanman tukuy kapuyninwan, chay kapuyninwan mana kusikuspalla, chay runamanta. Chay tukuywampis manachu tukuyninku rinku chay cheqallamantaj? 7Runaj tukuy trabajasqanqa mikhunallampaj; chaywampis manapuni sonqo junt'asqa kayta atinchu. 8Yachayniyoj kayqa imapajtaj aswan walej kanman wapu kanamanta nisqaqa? Wajcha runaqa ima allintataj tarin wajkunaj ñawpaqenkupi allinta kawsayta yachaspapis? 9Rikunapuni aswan allin qhasi manakajta imatapis munapayaspa yuyanallamanta nisqaqa. Chaypis qhasi manakajllataj, wayra jap'iyta munay jinalla. 10Imaschus kunan kajqa ñawpajtaña sutichasqa karqa, yachakuntaj runalla kasqan. Chayrayku paymanta aswan atiyniyojwanqa mana pipis tinkuyta atinmanchu. 11Anchata parlayqa, yanqha imasman apan. Chaywantaj runaqa mana imatapis tarinchu. 12Cheqamanta mana pipis yachanchu, chay pisi p'unchay qhasi kawsaynimpi runapajqa imaschus allin kananta, imaraykuchus chay tukuy qhasi manakaj ruwasqanqa llanthu jinalla chinkarin. Pitaj runaman willanqa imachus kay pachapi kananta wañupusqanmanta qhepaman?


text: 1“¿Imatan-nila chalapacuy?” niyämanquićh. Chalapacuy, alcaśhanchicta ćhasquinapä siguracuymi; mana licaśhanchiccäta rasun caśhanta awniymi. 2Chalapacuyllanpamari unay awquillunchiccunapis allinpa licaycuśha capäcula. 3Chalapacuyninchicpam tantianchic Tayta Dios jinantin pachäta limayninpa camaśhantapis; aw-ari, licaśhanchic'a mana licaśhanchicpïmi śhamula. 4Chalapacuyninpatacmi Abelpis mas allinnintalä Tayta Diosman uycula, mayurnin Cainpïtá. Chaymi Tayta Dios ćhasquiycul allinpa licaycula. Ñatac Abel wañüśhaña cayalpis chalapacuynin'a jinallam limayan. 5Chalapacuyllanpatacmi Enoctapis wañuyta mana lisichillal cawsayman puśhaycuśha cala. Cay pachäćhu cayaptinlä Tayta Dios allinpäña licaycul puśhacuptinmari mana talipäculañachu. 6Rasunpa mana chalapacuywan'a Tayta Diospa śhun'unpa manamá cawsaycuchwanchu. Payman aśhuycücunaca chalapacunanchicmi pay rasun caśhantawan ashïnincunacta uycunanman. 7Chalapacuyllanpatacmi Noëpis ima pasanancunapäpis Tayta Dios ćhuncay-ćhuncay niptin, manchacuywan barcucta ishpichila aylluncunacta salbananpä. Chalapacuyninpamari jinantin pachätapis cäraycula; chaypatacmi allinpa ćhasquiycuśhapis cala. 8Abrahampis chalapacuyllanpatacmi Tayta Dios: “Cay malcayquipi yaluy juc-lädu calu malcaman; chayćhümi tuqui allpacta uśhayqui” niptin mayćhu canantapis sumä mana yaćhal cäsucul licula. 9Chalapacuyllanpamari Tayta Dios limalicuśhan allpaćhüpis jamapacünu chucllacunallaćhu Isaacwan Jacobwan yaćhala. Paycunapis chay limalicuyllactam ćhasquipäcunan cala. 10Caynu cushisha yaćhapäcula quiquin Tayta Dios sumä simintäśha lulaśhan malcaćhu yaćhapäcunanta alcapäculmi. 11Chalapacuyninpatacmi Abraham awquishña cayalpis walmin Sara machüra cayaptinpis callpacta ćhasquipäcula chulin cananpä “Limalicamäca rasunpa lulaycun'am” nil. 12Chaymari cay nuna ultimunćhüña cayaptinpis limalicuśhanca lulacacüla milaynincuna achca-achcaman uyllurcunänuy lamar patanćhu awishquicunänuy milananpä. 13Chalapacuyalcal-lämi cay lluy nunacunaca wañuculcäla. Masqui Dios limalicuśhanta mana ćhasquiyalcalpis calullapi licapäculmi “Allin śhamuśha cachun” nil awnipäcula. Chaymari “Cay pachäćhu jamapacüllam, pasacüllam canchic” nil nipäcula. 14Caynu nïcunacá quiquinpa rasun malcanta ashishantam tantiachimanchic. 15Sïchuśh yalamuśhan malcallaman pinsayalcaptin'a cäsu canmanćha cutipäcunanpä. 16Aśhwanpam janay pachäćhu juc sumä allin malcapi wañupaculcäla. Chaymari Tayta Dios mana pin'acunchu Diosnin cayta; paycunapä juc malcacta alcayächinmá. 17Chaynütac Tayta Dios yaćhapaycuśhanćhu chalapacuyninpam Abraham listu cayäla japallan chulin Isaacllacta wañulcachil uycunanpä masqui “Isaacpam milayniqui śhamun'a” nil niyaptinpis. 19Wañücunacta śhalcachimunanpä Tayta Dios munayniyu caśhantapis Abraham licalam. Chaymi chulin Isaac manalä wañuyaptinpis wañüśhapi cawsamuśhactanuy Abraham ćhasquiycula. 20Chalapacuyninpatacmi Isaacpis Tayta Diosta mañacula imaypis allinćhu chulin Jacobwan Esaú capäcunanpä. 21Chalapacuyninpatacmi Jacob wañuypa patanćhüña cayal garutinman masïsucta chalapacuycul, Tayta Diosta alawaycul, Josëpa chulincuna allin caycälinanpä mañacapula. 22Chalapacuyninpatacmi Josëpis ultimunćhüña cayal, malca-masin Israelcunaca Egipto malcapi juluśha capäcunanta willacula. Chaynütac quiquinpa tulluncunactapis imanapäcunanpäpis lluy nila. 23Chalapacuyninpatacmi Moises tuquish iñachalla captin taytancuna quimsa quilla pacalächipäcula masqui Egiptop puydïnin “Llapa iñachacta wañuchiy” nishantapis mana manchacuycul. 24Chalapacuyninpatacmi Moisespis jatunña cayal Egipto mandä Faraonpa chulinpa wawin nipäcunanta manaña munalachu. 25Juchacunaćhu gustu caycunantá Diospa malcan Israel caśhta-masincunawan cusca ñacayćhu caytam munala. 26Pay'a “Diospi Salbacücä-laycu ñacaymi mas allin jinantin Egiptop cänincunacta uywaypïtá” nilmi limalicuśhan śhamücäćhu śhun'unpis caycula. 27Chalapacuyninpatacmi Egiptop mandäninpa rabyacuynintapis mana manchacul ayicula; Tayta Diosta mana licayalpis licayä-yupaymi payta atiyta masta jicutäla. 28Chalapacuyninpatacmi Egiptopi libraculcänanpäpis fistachacula. Chaynütacmi llapa Israelcuna puncunta yawarwan llusinanpäpis nila chay wañuyta apamüca mayur chulincunacta mana wañuchinanpä. 29Chalapacuyninpam Israelcunäpis allpacta-yupaylla puca lamarpa pasapäcula. Egipto atimücunäñatacmi ichá pasätuculcämul anualcul wañuculcäla. 30Chalapacuyninpatacmi Israelcunaca Jericöpa sircunta anćhish muyun muyupayalcällal cućhpälächila. 31Chalapacuyninpam watica anla walmi Rahabpis Jericöman licapä lï Israelcunäta Diospa nunantanuy ćhasquiycuśhanpa mana uyalicücunäwan cusca nï wañulachu. 32¿Ima mastañatá nishayqui? Faltanmanćha timpupis willaycälinacpä Gedeonpi, Baracpi, Sansunpi, Jeftipi, Davidpi, Samuelpi, chaynütac Diospa puydï willacücunapïpis. 33Lluy paycuna chalapaculcäśhallanpamari malcacunacta llallilcul duyñuchacaycälila. Malcacunactapis allinpam mandapäcula. Tayta Dios limalicuśhantapis ćhasquipäculam. Micuypi wañuyä liyuncunap shimintapis wićhaycälilam. 34Ninap caldaynintapis mana caśhanmanmi muyuycachila. Ispädawan wañuchicücunapïtapis ayipäculam. Chaynütacmi manaña callpan cayalcaptinpis callpacta ćhasquiycapäcula; juc ćhïnicünincunactapis mana-manactam ayichipäcula. 35Chalapacuyninpatacmi walmicunaca wañünincunacta cawsayäta ćhasquipäcula. Ñatac juc nunacunacá supay-apachisham wañupäcula; libraycuśha cananta mana munapäculachu allin wiñay cawsaycäman ćhäpäcunanpämari. 36Waquincuná imaymana ñacachisham capäcula, palaśhacunam, asuticunawan lawćhäśham, carsilcunaćhu cadinacunawan watäśhacunam, 37tamshäśhacunam, sirrüchuwan ishcayman witüśhacunam, ispädacunawan mu'uśhacunamari capäcula. Wicta cayta pasalmi aticaćhaśha capäcula capishpa uwishpa millwancunallawan müdacaćhacaycälillal, imaymana pishipacuycunacta pasaśhtin, llaquisha muylïsha imalä canpis. 38Mana maycäman linantapis yaćhalmi chunyänincunaćhu, ulucunäćhu, maćhaycunallaćhu ućhcucunallaćhu pulipäcula. Chaynu sumä allin nunacunäta cay pachäćhu cäcunaca ćhasquiycälinallanpäpis manam allinchu capäcula. 39Masqui chalapacuyninpa Dios allinpa licaycuyaptinpis manalämi mayanllanpis limalicuyta ćhasquiycapäculachu. Aśhwanpam Tayta Dios juc allintalä alcaycachimälanchic; ya'anchiccunallawan cusca munaśhannuy cabal paycuna caycunanpämari.